02015A1201(01) — DA — 16.11.2019 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:





Berigtiget ved:









▼B

PROTOKOL

om fastsættelse for en periode på fire år af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien







Artikel 1

Anvendelsesperiode og fiskerimuligheder

1. De fiskerimuligheder, der er tildelt i henhold til artikel 5 og 6 i aftalen, er fastsat i det skema, der er knyttet til denne protokol, og i overensstemmelse med betingelserne i de specifikationsblade, der er opført i bilag 1 til denne protokol, gælder for en periode på fire (4) år fra den dato, hvor protokollen tages i midlertidig anvendelse.

2. Udenlandske flåder tildeles adgang til fiskeressourcerne i Mauretaniens fiskerizoner i det omfang, der er ressourcer i overskud, jf. artikel 62 i De Forenede Nationers havretskonvention ( 1 ), efter at der er taget hensyn til den mauretanske flådes fangstkapacitet.

3. Efter at have hørt det organ, der har ansvaret for at udføre havforskning i Mauretanien, og de regionale fiskeriorganisationer, fastsætter de mauretanske myndigheder i henhold til den mauretanske lovgivning for hvert fiskeri målene for forvaltning og bæredygtig udnyttelse og de samlede tilladte fangstmængder.

4. Ved denne protokol sikres Den Europæiske Unions fiskerflåder prioriteret adgang til de overskydende ressourcer, der er til rådighed i den mauretanske fiskerizone. De fiskerimuligheder, der tildeles Den Europæiske Unions fiskerflåder, jf. protokollens bilag 1, tages fra det disponible overskud, før der tildeles fiskerimuligheder til andre tredjelandsflåder med tilladelse til at fiske i Mauretaniens fiskerizone.

5. Samtlige tekniske bevarelses-, regulerings- og forvaltningsforanstaltninger for ressourcerne og de finansielle betingelser, gebyrer, finansielle bidrag fra det offentliges side og andre rettigheder, der er en forudsætning for at få udstedt fiskeritilladelser, og som er fastsat for hvert fiskeri i bilag 1 til denne protokol, gælder for alle industrielle tredjelandsflåder, der fisker i Mauretaniens fiskerizone på samme tekniske betingelser som dem, der vedrører Den Europæiske Unions flåder.

6. Mauretanien forpligter sig til at offentliggøre alle offentlige eller private aftaler, der giver fremmede fartøjer adgang til sin eksklusive økonomiske zone, herunder: — stater eller andre enheder, der deltager i aftalen — den eller de perioder, som aftalen gælder for — antallet af tilladte fartøjer og fiskeredskaber — de arter eller bestande, som det er tilladt at fiske, herunder alle gældende fangstbegrænsninger — foreskrevne foranstaltninger med hensyn til rapporterings-, overvågnings- og kontrolforanstaltninger — en kopi af den skriftlige aftale.

7. Med henblik på anvendelse af punkt 4 og 5 meddeler Mauretanien hvert år Den Europæiske Union en detaljeret beretning, hvori der for hver fiskerikategori redegøres for antallet af fiskeritilladelser, som er udstedt til fartøjer, der sejler under tredjelandes flag, de relevante tilladte fangstmængder, de faktiske fangstmængder samt finansielle og tekniske betingelser, der gælder for disse fartøjers adgang til Mauretaniens fiskerizone. Denne beretning gennemgås af Den Blandede Komité og stilles til rådighed for Den Uafhængige Fælles Videnskabelige Komité, jf. artikel 4.

8. Efter aftalens artikel 6 må fartøjer, der fører en EU-medlemsstats flag, kun fiske i den mauretanske fiskerizone, hvis de er i besiddelse af en fiskeritilladelse, der er udstedt i henhold til denne protokol, og efter de nærmere bestemmelser, der er fastsat i bilag I til protokollen.

9. De to parter følger henstillinger og resolutioner fra Den Internationale Kommission for Bevarelse af Tunfiskebestanden i Atlanterhavet (ICCAT), og konsulterer hinanden forud for afholdelsen af nævnte organisations årlige møder.

Artikel 2

Finansiel modydelse for adgang

▼M1

1. Den årlige finansielle modydelse for EU-fiskerfartøjernes adgang til Mauretaniens fiskerizone, jf. aftalens artikel 7, fastsættes til syvoghalvtreds millioner fem hundrede tusinde (57 500 000 ) EUR. Dette stykke finder anvendelse, jf. dog bestemmelserne i denne protokols artikel 5-10 og artikel 16.

▼B

2. Den Europæiske Union betaler den finansielle modydelse, der er omhandlet i punkt 1, for Den Europæiske Unions fiskerfartøjers adgang til Mauretaniens fiskerizone, senest tre (3) måneder efter, at protokollen er taget i anvendelse, for det første år, og senest et år efter, at protokollen tages i midlertidig anvendelse, for de følgende år. Den Europæiske Unions fiskerfartøjer kan tidligst påbegynde fiskeri fra den dato, hvor protokollen tages i midlertidig anvendelse.

▼M1

3. De samlede tilladte fangstmængder (kategori 1, 2, 2a, 3, 6, 7 og 8) og referencemængder (kategori 4 og 5) er nærmere fastlagt i specifikationsbladene i bilag 1 til denne protokol. De fastsættes på grundlag af kalenderåret, dvs. fra 1. januar til 31. december det pågældende år. Hvis protokollens første anvendelsesperiode og sidste anvendelsesperiode ikke svarer til et kalenderår, fastsættes de samlede tilladte fangstmængder pro rata temporis og under hensyn til udviklingen i fordelingen af fangster i årets løb for hver fiskerikategori.

▼B

4. Med udtagelse af kategori 4 og 5 (referencemængder) og de specifikke bestemmelser, som gælder for den samlede tilladte fangstmængde i kategori 6, må de samlede faktiske fangster, som tages af Den Europæiske Unions fiskerfartøjer i Mauretaniens fiskerizone, ikke overstige de samlede tilladte fangstmængder. Hvis disse overskrides, vil bestemmelserne om fratrækning af kvoter, som gælder i henhold til Den Europæiske Unions lovgivning, blive bragt i anvendelse.

5. I henhold til punkt 3 garanterer Mauretanien og Den Europæiske Union i fællesskab overvågningen af Den Europæiske Unions fartøjers aktiviteter i Mauretaniens fiskerizone for at sikre en passende forvaltning af ovennævnte samlede tilladte fangstmængder. Når denne overvågning pågår, underretter Mauretanien og Den Europæiske Union hinanden om fangstniveauet for de EU-fartøjer, der befinder sig i Mauretaniens fiskerizone, når dette når op på 80 % af den samlede tilladte fangstmængde i den pågældende fiskerikategori. Den Europæiske Union underretter efterfølgende medlemsstaterne herom.

6. Så snart fangstmængderne når op på 80 % af den pågældende samlede tilladte fangstmængde, sikrer Mauretanien og Den Europæiske Union en månedlig overvågning af EU-fiskerfartøjernes faktiske fangstmængder. Så snart systemet for elektronisk fremsendelse af fangstdata (ERS), der er henvist til i kapitel IV, nr. 4, i bilag 1 til denne protokol, anvendes, vil denne overvågning blive gennemført dagligt. Mauretanien og Den Europæiske Union underretter hinanden, så snart den pågældende samlede tilladte fangstmængde er opfisket. Den Europæiske Union underretter efterfølgende medlemsstaterne herom med henblik på et midlertidigt ophør med fiskeriaktiviteter.

▼M1

7. For fiskerikategori 4 og 5 gælder, at hvis de fangster, der er taget af Den Europæiske Unions tunfiskerfartøjer i Mauretaniens fiskerizone, overstiger den fastsatte referencemængde for hver af disse kategorier, forhøjes den finansielle modydelse på syvoghalvtreds millioner fem hundrede tusinde (57 500 000 ) EUR for hvert ton yderligere fangst med det afgiftsbeløb, som er fastsat i de relevante specifikationsblade for det pågældende år. Beløbet, som betales af Den Europæiske Union for overskridelsen, kan dog ikke overstige et beløb svarende til det dobbelte af den pågældende referencemængde. Hvis Den Europæiske Unions fartøjers fangster overstiger det dobbelte af den pågældende referencemængde, betales det skyldige beløb for den yderligere mængde det efterfølgende år.

▼B

8. Den finansielle modydelse i denne artikels punkt 1 indbetales på en konto, som den mauretanske statskasse opretter i Mauretaniens nationalbank. Oplysningerne om bankkontoen meddeles hvert år af de mauretanske myndigheder til Den Europæiske Union senest seks (6) måneder inden den planlagte betalingsdato.

Artikel 3

Økonomisk støtte til fremme af et bæredygtigt fiskeri

1. Mål, beløb og betingelser

1.1. For at styrke det strategiske partnerskab mellem de to parter indføres der ud over den finansielle modydelse, der er omhandlet i artikel 2, punkt 1, en økonomisk støtte til fremme af et bæredygtigt fiskeri på et samlet beløb på seksten millioner fem hundrede tusinde (16,5 mio.) EUR i protokollens løbetid.

1.2. Den økonomiske støtte i punkt 1.1 er en støtte, der ydes uafhængigt af den finansielle modydelse for Den Europæiske Unions fartøjers adgang til den mauretanske fiskerizone som hjælp til udviklingen af et bæredygtigt fiskeri i Mauretanien, og som på den ene side skal bidrage til gennemførelsen af den nationale strategi for bæredygtig udvikling af fiskerisektoren og på den anden side til beskyttelsen af hav- og fiskeriområder i tråd med den gældende strategiramme for bekæmpelse af fattigdom.

1.3. Udbetalingen af den økonomiske støtte i punkt 1 sker i rater, som overføres af Den Europæiske Union. Afgørelsen om udbetalingen af raterne træffes i henhold til artikel 7, stk. 2, og artikel 10, stk. 1, litra b), i aftalen afhængig af gennemførelsen af de mål, der fastlægges i fællesskab og evalueres i Den Blandede Komité. De praktiske gennemførelsesvilkår fastlægges i overensstemmelse med såvel punkt 2 og 3 i denne artikel og bilag 2 til denne protokol. Disse praktiske gennemførelsesvilkår kan i givet fald præciseres eller revideres af Den Blandede Komité.

1.4. Den økonomiske støtte i punkt 1.1 er målrettet specifikke og i fællesskab fastlagte foranstaltninger og projekter. Den kan ikke anvendes til dækning af støttemodtageres driftsudgifter, bortset fra de bevillinger, der omhandlet i punkt 2.2, til gennemførelsesorganets drift, og i punkt 2.3 til ekstern revision.

2. Vilkår for gennemførelsen

2.1. Sektorstøtten gennemføres af et gennemførelsesorgan, som får ansvaret for at gennemføre Den Blandede Komités afgørelser. Gennemførelsesorganet udpeges af ministeren med ansvar for fiskerianliggender og arbejder under dennes ansvar.

2.2. Det i punkt 2.1 nævnte gennemførelsesorgan finansieres med midler, der afsættes specifikt til sektorstøtten, og hvis årlige størrelse fastsættes af Den Blandede Komité. Uden at det berører bestemmelserne i artikel 8, 9 og 10 i denne protokol, overføres disse midler hvert år af Den Europæiske Union med henblik på at muliggøre kontinuerlig drift og for en varighed, som er klart angivet af gennemførelsesorganet uafhængigt af resten af sektorstøtten, hvis overførsel er knyttet til bestemmelserne i denne artikel og i bilag 2.

2.3. Gennemførelsesorganets sammensætning og reglerne for dets funktionsmåde vedtages i Den Blandede Komité. Gennemførelsesorganet sørger for gennemførelsen af sektorstøtten i henhold til standarder, som er forenelige med Den Europæiske Unions forskrifter for økonomisk forvaltning, navnlig hvad angår indgåelse af offentlige aftaler og tilskud. Gennemførelsesorganets funktionsmåde underkastes en årlig ekstern revision, der finansieres med sektorstøtten.

2.4. Gennemførelsesorganet fastsætter, hvilke projekter og foranstaltninger, der kan komme på tale til finansiering med sektorstøtten og hvilke strukturer, der kan udføre disse projekter. I overensstemmelse med bilag 2, nr. 4, udarbejder gennemførelsesorganet en flerårig programplanlægning for sektorstøtten, som skal godkendes af Den Blandede Komité. Denne flerårige programplanlægning tilpasses en årlig programplanlægning, som omfatter de nærmere beskrevne foranstaltninger og projekter, som forelægges ministeriet, og efterfølgende godkendes af Den Blandede Komité før overførslen til Mauretanien af de modsvarende rater af sektorstøtten, i det omfang der er disponible midler for denne støtte.

2.5. Gennemførelsesorganet samordner gennemførelsen i samarbejde med støttemodtagerne, uafhængigt af disses tilsynsmyndighed, og kontrollerer, at gennemførelsen af foranstaltningerne og projekterne forløber på god vis. Enhver foranstaltning fra gennemførelsesorganet, som har økonomiske virkninger, skal være omfattet af en forudgående aftale med ministeren, efter udtalelse fra Den Europæiske Unions repræsentant og, hvis dette ikke er muligt, de kompetente myndigheder. Findes der ingen aftale, opfordres gennemførelsesorganet til at ændre sit forslag til afgørelse, før det igen fremsendes til ministeren med henblik på godkendelse.

2.6. Gennemførelsesorganet tilsender ministeren udbuddene, udvælgelseskomitéernes protokoller og de undertegnede kontrakter vedrørende de projekter, som finansieres med denne støtte, senest 48 timer efter deres respektive offentliggørelse og undertegnelse.

2.7. Under gennemførelsen af et projekt kan enhver ændring af de finansierede foranstaltninger, retningslinjer, mål, evalueringskriterier og -indikatorer iværksættes af ministeren og skal godkendes af parterne i Den Blandede Komité. Godkendelsen er en nødvendig betingelse for Den Europæiske Unions overførsel af den raten, der følger efter nævnte ændring.

2.8. Gennemførelsesorganet kan efter aftale med ministeren foreslå tekniske og økonomiske partnere at bidrage økonomisk eller teknisk til gennemførelsen af projekter, inden disse godkendes i Den Blandede Komité. En eller flere tekniske eller økonomiske partnere kan ligeledes få delegeret ansvaret for projektgennemførelsen af Den Blandede Komité efter regler, der er fastsat i fællesskab.

3. Overvågning og synlighed

3.1. Gennemførelsesorganet, ministerens stedfortræder og Den Europæiske Unions repræsentant mødes en gang om måneden for at overvåge gennemførelsen af sektorstøtten. Gennemførelsesorganet udarbejder på grundlag af mødet en rapport, der skal godkendes af mødedeltagerne, og herefter straks sendes til Den Blandede Komité.

3.2. Senest den 31. december hvert år forelægger gennemførelsesorganet Den Blandede Komité en udførlig gennemførelsesrapport, som er udfærdiget efter modellen i bilag 2. Rapporten vedtages af begge parter på det møde i Den Blandede Komité, som følger efter forelæggelsen.

3.3. Derudover tilsender gennemførelsesorganet Den Blandede Komité en endelig rapport om hver enkelt foranstaltning og hvert projekt, som er afsluttet inden for rammerne af den sektorstøtte, der ydes i henhold til denne protokol, herunder om deres økonomiske og samfundsmæssige afkast og navnlig effekten heraf på fiskeressourcerne, beskæftigelsen og investeringerne. Denne rapport vedtages af begge parter på det første møde i Den Blandede Komité, som følger efter, at projektets aktiviteter er afsluttet.

3.4. Derudover forelægger gennemførelsesorganet Den Blandede Komité, før protokollen udløber, en endelig rapport om gennemførelsen af hele den sektorstøtte, der er ydet i henhold til denne protokol, herunder de rapporter, som er omhandlet i punkt 3.2 og 3.3.

3.5. Hvis det er nødvendigt, følger parterne fortsat gennemførelsen af sektorstøtten, også efter udløbet af denne protokol og i tilfælde af suspension i henhold til bestemmelserne i denne protokol.

3.6. Mauretanien og Den Europæiske Union sørger i fællesskab for, at de foranstaltninger, der finansieres inden for rammerne af sektorstøtten i protokollerne for 2008-2012 og 2013-2014 og denne protokol, er synlige og om nødvendigt med operationel støtte fra gennemførelsesorganet.

3.7. De vigtigste institutionelle og ikke-institutionelle støttemodtagere indbydes af parterne en gang om året til at deltage i en workshop med henblik på præsentation og programplanlægning af de foranstaltninger, der finansieres med sektorstøtten.

3.8. De i punkt 3.2, 3.3 og 3.4 nævnte rapporter og den i punkt 3.7 nævnte workshop er nødvendige forudsætninger for, at Den Europæiske Union udbetaler de efterfølgende rater af den støtte, der er omhandlet i punkt 1.

3.9. Med undtagelse af bevillingen i punkt 2.2, der er bestemt for gennemførelsesorganets drift, kan den økonomiske støtte i henhold til denne protokol først komme til udbetaling, når den resterende støtte for 2013-2014 (hvis størrelse efter en revurdering aftales af parterne) i sin helhed er overført til den konto, der er angivet i punkt 3.10, og anvendt i overensstemmelse med den programplanlægning, som er godkendt af Den Blandede Komité. ►M2 Den resterende sektorstøtte for 2013-2014 skal dog være anvendt senest tyve (20) måneder efter datoen for denne protokols midlertidige anvendelse og anses i modsat fald for at være opbrugt og vil ikke kunne komme til udbetaling. ◄

3.10. Den økonomiske støtte, der er omhandlet i punkt 1, overføres til en konto, som Mauretaniens statskasse opretter i Mauretaniens nationalbank, og som åbnes til fordel for fiskeriministeriet og udelukkende anvendes i form af sektorstøtte. Så snart bankkontoen er åbnet meddeles oplysningerne af de mauretanske myndigheder til Den Europæiske Union.

Artikel 4

Videnskabeligt samarbejde med henblik på et bæredygtigt fiskeri

1. Parterne forpligter sig til at fremme ansvarligt fiskeri i den mauretanske fiskerizone efter princippet om bæredygtig forvaltning af fiskeressourcerne og de marine økosystemer.

2. I protokollens gyldighedsperiode arbejder parterne sammen om at følge udviklingen i ressourcernes tilstand og i fiskeriet i den mauretanske fiskerizone. Med henblik herpå holdes der mindst én gang om året møde i Den Uafhængige Fælles Videnskabelige Komité, skiftevis i Mauretanien og i Den Europæiske Union.

3. Den Uafhængige Fælles Videnskabelige Komité vedtager på sit første møde sin forretningsorden. Forretningsordenen godkendes af Den Blandede Komité. Som supplement til artikel 4, stk. 1, i aftalen kan deltagelsen i Den Uafhængige Fælles Videnskabelige Komité udvides til i det omfang, det er nødvendigt, at omfatte videnskabsfolk fra tredjelande og observatører og repræsentanter for de interesserede parter eller for de regionale fiskeriforvaltningsorganisationer, som f.eks. CECAF.

4. Den Uafhængige Fælles Videnskabelige Komités mandat omfatter bl.a. følgende aktiviteter: a) udarbejdelse af en videnskabelig årsrapport om de fiskerier, der er genstand for denne protokol, og om evalueringen af de relevante bestande. Ved udarbejdelsen af sin rapport medtager Den Uafhængige Fælles Videnskabelige Komité fuldt ud oplysninger om den mauretanske flådes aktiviteter og andre udenlandske flåders aktiviteter samt forvaltningsforanstaltninger og -planer vedtaget af Mauretanien b) beskrivelse af og forslag til Den Blandede Komité om gennemførelse af programmer eller foranstaltninger, som kan forbedre kendskabet til fiskeriets dynamik, ressourcernes tilstand og de marine økosystemers udvikling c) analyse af videnskabelige spørgsmål, der opstår i forbindelse med protokollens gennemførelse, og om nødvendigt efter høring af Den Blandede Komité, og udarbejdelse af en videnskabelig udtalelse efter en procedure, der er godkendt ved konsensus i komitéen d) at indsamle og analysere data om indsats, om fangster og afsætningen heraf pr. national fartøjskategori, EU-fartøjskategori og tredjelandsfartøjskategori, som fisker i Mauretaniens fiskerizone, bl.a. i henhold til denne protokol e) udarbejdelse og tilrettelæggelse af gennemførelsen af de årlige undersøgelsestogter med henblik på fastlæggelse af de overskydende ressourcer, fiskeri- og udnyttelsesmuligheder, der vil sikre bevarelsen af ressourcerne og deres økosystemer f) afgivelse, på eget initiativ eller til efterkommelse af en anmodning fra Den Blandede Komité eller en af parterne, enhver form for videnskabelig udtalelse om de mål, strategier og forvaltningsforanstaltninger, der skønnes nødvendige for at sikre en bæredygtig udnyttelse af de bestande og det fiskeri, der er omfattet af denne protokol g) i givet fald forslag i Den Blandede Komité til et program for en revision af fiskerimulighederne, jf. protokollens artikel 1.

5. Med henblik på anvendelse af punkt 2, 3 og 4 og som supplement til bestemmelserne i artikel 1, punkt 7, forelægger Mauretanien hvert år Den Uafhængige Fælles Videnskabelige Komité og Den Europæiske Union en detaljeret rapport, hvori der for hver fiskerikategori redegøres for antallet af fartøjer, der fører Mauretaniens flag, som har tilladelse til at fiske, de tilhørende tilladte fangstmængder, de faktiske fangstmængder samt alle relevante oplysninger vedrørende fiskeriforvaltningsforanstaltninger, som Mauretanien har vedtaget og gennemført.

Artikel 5

Videnskabeligt fiskeri, forsøgsfiskeri og nye fiskerimuligheder

1. Videnskabeligt fiskeri

1.1. Den Blandede Komité kan på grundlag af udtalelse fra Den Uafhængige Fælles Videnskabelige Komité give tilladelse til videnskabelige togter, der har til formål at indsamle data, tilvejebringe oplysninger om de biologiske ressourcer og økosystemernes tilstand, og hvortil der anvendes EU-fartøjer og/eller mauretanske fartøjer. Disse togter skal udføres under fælles ansvar af mauretanske og europæiske videnskabelige forskningsinstitutter.

1.2. Metoderne med hensyn til materiel og befragtning for Den Europæiske Unions og/eller Mauretaniens fartøjer fastlægges af parterne i Den Blandede Komité for hvert af disse togter.

1.3. Resultaterne af togterne skal anvendes til at forbedre evalueringen af bestandenes udvikling og muliggøre vedtagelse af passende forvaltningsforanstaltninger.

1.4. Hvad angår kategori 8 (blæksprutte), kan resultaterne af det videnskabelige program og/eller den evaluering, der er foretaget i henhold til artikel 4, føre til en revision af fangstbegrænsningen og bevarelsesforanstaltningerne, som gælder for Den Europæiske Unions fartøjer.

2. Forsøgsfiskeri

2.1. Hvis Den Europæiske Unions fiskerfartøjer har interesse i fiskeri, som ikke er omhandlet i artikel 1, holder parterne samråd i Den Blandede Komité med henblik på en eventuel tilladelse til sådanne nye fiskerier ved anvendelse af artikel 6, stk. 2, i aftalen. Hvis dette ikke er muligt, fastlægger Den Blandede Komité betingelserne for disse nye fiskerimuligheder og ændrer om nødvendigt protokollen og dens bilag i henhold til protokollens artikel 6.

2.2. Tilladelsen til udøvelse af fiskeri som omhandlet i punkt 2.1 gives under hensyn til den bedste videnskabelige rådgivning, som foreligger på national og regionalt niveau, og i givet fald på grundlag af resultaterne af de videnskabelige togter, som er valideret af Den Uafhængige Fælles Videnskabelige Komité.

2.3. Efter afslutningen af det samråd, der er omhandlet i punkt 2.1, kan Den Blandede Komité tillade forsøgsfiskeritogter i Mauretaniens fiskerizone for at afprøve den tekniske gennemførlighed og økonomiske rentabilitet af nye fiskerier. Med henblik herpå fastlægger komitéen i hvert enkelt tilfælde arterne, vilkårene og alle øvrige relevante parametre i overensstemmelse med bestemmelserne i kapitel XI i bilag 1 til denne protokol. Parterne gennemfører forsøgsfiskeriet i overensstemmelse med de betingelser, der er fastlagt af Den Uafhængige Fælles Videnskabelige Komité.

Artikel 6

Den Blandede Komité

1. Ud over de opgaver, der er pålagt Den Blandede Komité i henhold til artikel 10 i aftalen, tillægges komitéen beslutningsbeføjelser med hensyn til godkendelse af ændringer af denne protokol med tilhørende bilag og tillæg om: a) eventuelt at revidere fiskerimulighederne og dermed størrelsen af den tilsvarende finansielle modydelse b) de nærmere bestemmelser for sektorstøtten som anført i artikel 3 og bilag 2 c) betingelserne for Den Europæiske Unions fiskerfartøjers fiskeri.

2. I det tilfælde, der er omhandlet i punkt 1, litra a), justeres den finansielle modydelse forholdsmæssigt og pro rata temporis.

3. Afgørelse om ændringer i protokollen med tilhørende bilag og tillæg i overensstemmelse med punkt 1 træffes af Den Blandede Komité. Denne afgørelse træder i kraft på den dato, hvor parterne gensidigt meddeler hinanden, at de nødvendige procedurer for vedtagelsen af afgørelsen er afsluttet.

4. Den Blandede Komité udøver sine beføjelser i overensstemmelse med aftalens mål og de relevante bestemmelser, som er vedtaget af de regionale fiskeriorganisationer.

5. Første møde i Den Blandede Komité afholdes senest tre (3) måneder efter begyndelsen af denne protokols midlertidige anvendelse.

Artikel 7

Fremme af samarbejdet mellem økonomiske operatører

Parterne bestræber sig på at skabe gunstige vilkår for udbygning af forbindelserne mellem parternes virksomheder på det tekniske, økonomiske og handelsmæssige område ved at fremme skabelsen af et gunstigt miljø for udvikling af erhvervsaktiviteter og investeringer. De opfordrer til at skabe kontakter og bidrager til samarbejdet mellem de økonomiske operatører og herunder i sammenhæng med den økonomiske støtte, der er omhandlet i artikel 3, inden for følgende områder:

a) udviklingen af frihandelszonen i Nouadhibou

b) udviklingen af de beskyttede havområder (nationalparkerne Banc d'Arguin og Diawling)

c) havneforvaltning

d) videreudvikling af fiskeriindustrien

e) udvikling af udvekslinger inden for faguddannelser med henblik på at forbedre videreuddannelse, navnlig inden for fiskerisektoren, forvaltning af fiskerier, akvakultur og indlandsfiskeri, skibsværfter og havovervågning

f) handel med fiskevarer

g) akvakultur.

Artikel 8

Opsigelse som følge af ringe udnyttelse af fiskerimulighederne

Hvis det konstateres, at fiskerimulighederne kun udnyttes i ringe grad, kan Den Europæiske Union skriftligt meddele de mauretanske myndigheder sin hensigt om at opsige protokollen. Opsigelsen træder i kraft fire (4) måneder efter meddelelsen.

Artikel 9

Suspension af protokollens gennemførelse

1. Gennemførelsen af denne protokol kan suspenderes på initiativ af en af parterne, hvis et eller flere af følgende forhold foreligger: a) usædvanlige omstændigheder, bortset fra naturfænomener, gør det umuligt at fiske i Mauretaniens fiskerizone b) væsentlige ændringer i fastlæggelsen og gennemførelsen af den ene eller anden parts fiskeripolitik, som berører denne protokols bestemmelser c) hvis konsultationer indledes i medfør af artikel 96 i Cotonouaftalen vedrørende overtrædelse af væsentlige og grundlæggende elementer i menneskerettighederne som fastsat i artikel 9 i den nævnte aftale d) Den Europæiske Unions betaling af den finansielle modydelse, jf. artikel 2, udebliver af andre årsager end dem, der er omhandlet i denne protokols artikel 8 og 10 e) der opstår en alvorlig og uløst tvist mellem parterne om anvendelsen eller fortolkningen af denne protokol f) der opstår en alvorlig og uløst tvist om gennemførelsen af den økonomiske støtte, der er omhandlet i artikel 3 i denne protokol g) der opstår en alvorlig og uløst tvist om anvendelsen af artikel 1, punkt 4-7, i denne protokol.

2. Hvis protokollens anvendelse suspenderes af andre årsager end dem, der er anført i punkt 1, litra c), meddeler den part, der ønsker en sådan suspension, dette skriftligt mindst fire (4) måneder før, suspensionen træder i kraft. Suspension af protokollen af de årsager, der er omhandlet i punkt 1, litra c), træder i kraft straks efter, at afgørelsen om suspension er truffet.

3. I tilfælde af suspension fortsætter parterne med at holde samråd for at finde en mindelig løsning på tvisten. Når en sådan løsning er fundet, anvendes protokollen på ny, og den finansielle modydelse i henhold til artikel 2 og den økonomiske støtte i henhold til artikel 3 nedsættes forholdsmæssigt og pro rata temporis, efter hvor længe protokollens anvendelse har været suspenderet.

Artikel 10

Suspension og revision af betalingen af den finansielle modydelse og sektorstøtten

1. Den finansielle modydelse, jf. artikel 2, kan revideres eller suspenderes, hvis et eller flere af følgende forhold foreligger: a) usædvanlige omstændigheder, bortset fra naturfænomener, gør det umuligt at fiske i Mauretaniens fiskerizone b) der er sket væsentlige ændringer i fastlæggelsen og gennemførelsen af en af parternes fiskeripolitik, som berører denne protokols bestemmelser c) hvis konsultationer indledes i medfør af artikel 96 i Cotonouaftalen vedrørende overtrædelse af væsentlige og grundlæggende elementer i menneskerettighederne som fastsat i artikel 9 i samme aftale.

2. Den Europæiske Union kan helt eller delvis revidere eller suspendere betalingen af sektorstøtten i henhold til denne protokols artikel 3, hvis forholdene i punkt 1, litra b) og c), påvises, hvis den finansielle modydelse ikke udnyttes til formålet, eller hvis en evaluering foretaget af Den Blandede Komité viser, at de opnåede resultater ikke stemmer overens med programplanlægningen.

3. Betalingen af den i artikel 2 omhandlede finansielle modydelse og/eller af den i artikel 3 omhandlede økonomiske støtte genoptages efter samråd og overenskomst mellem parterne, så snart den situation, der gik forud for de begivenheder, der er omhandlet i punkt. 1, og/eller når resultaterne af gennemførelsen af den økonomiske støtte, der er omhandlet i punkt 2, berettiger det. Betalingen af den økonomiske støtte som omhandlet i artikel 3 stilles dog kun til rådighed indtil seks (6) måneder efter protokollens udløb.

Artikel 11

Elektronisk udveksling af oplysninger

1. Mauretanien og Den Europæiske Union forpligter sig til hurtigst muligt at indføre de nødvendige systemer for elektronisk udveksling af alle oplysninger og dokumenter, der vedrører aftalens gennemførelse.

2. Så snart systemerne omhandlet i denne punkt 1 i denne artikel er funktionsdygtige, vil den elektroniske udgave af et dokument blive betragtet som fuldt ud ligestillet med papirudgaven af samme dokument.

3. Mauretanien og Den Europæiske Union underretter straks hinanden om enhver funktionsfejl i edb-systemerne. Oplysninger og dokumenter, der vedrører aftalens gennemførelse, erstattes derefter automatisk af papirudgaver efter de nærmere bestemmelser i bilag 1.

Artikel 12

Datafortrolighed

Mauretanien forpligter sig til altid at behandle alle persondata om EU-fartøjer og deres fiskeri, der indsamles som led i aftalen, med omhu og i overensstemmelse med principperne om fortrolighed og databeskyttelse. Disse oplysninger anvendes udelukkende i forbindelse med aftalens gennemførelse.

Artikel 13

Gældende national lovgivning

Uden at det berører bestemmelserne i protokollen med bilag og tillæg, er aktiviteter, der udøves af fartøjer, som fisker i henhold til denne protokol med bilag og tillæg, herunder navnlig anvendelse af havnefaciliteter og proviantering, omfattet af den mauretanske lovgivning.

Artikel 14

Midlertidig anvendelse

Denne protokol med bilag og tillæg anvendes midlertidigt fra datoen for parternes officielle undertegnelse heraf. Datoen for undertegnelse skal klart adskilles fra datoen for parafering, som markerer afslutningen af forhandlingerne. Den Europæiske Unions fiskerfartøjer kan tidligst påbegynde fiskeri fra den dato, hvor protokollen tages i midlertidig anvendelse.

Artikel 15

Varighed

Protokollen med bilag og tillæg gælder i en periode på fire (4) år fra den dato, hvor den tages i midlertidig anvendelse, medmindre den opsiges.

Artikel 16

Opsigelse

Ved opsigelse af protokollen ud over den i artikel 8 omhandlede opsigelse skal den part, der ønsker at opsige protokollen, mindst fire (4) måneder inden den dato, hvor opsigelsen træder i kraft, skriftligt meddele den anden sin hensigt om at opsige protokollen.

Efter meddelelse af opsigelse som omhandlet i punkt 1 skal parterne holde samråd.

Artikel 17

Ikrafttræden

Denne protokol med bilag og tillæg træder i kraft på den dato, hvor parterne gensidigt meddeler hinanden, at de i den forbindelse nødvendige procedurer er afsluttet.

Съставено в Брюксел на шестнадесети ноември две хиляди и петнадесета година.

Hecho en Bruselas, el dieciseis de noviembre de dos mil quince.

V Bruselu dne šestnáctého listopadu dva tisíce patnáct.

Udfærdiget i Bruxelles den sekstende november to tusind og femten.

Geschehen zu Brüssel am sechzehnten November zweitausendfünfzehn.

Kahe tuhande viieteistkümnenda aasta novembrikuu kuueteistkümnendal päeval Brüsselis.

Έγινε στις Βρυξέλλες, στις δέκα έξι Νοεμβρίου δύο χιλιάδες δεκαπέντε.

Done at Brussels on the sixteenth day of November in the year two thousand and fifteen.

Fait à Bruxelles, le seize novembre deux mille quinze.

Sastavljeno u Bruxellesu šesnaestog studenoga dvije tisuće petnaeste.

Fatto a Bruxelles, addì sedici novembre duemilaquindici.

Briselē, divi tūkstoši piecpadsmitā gada sešpadsmitajā novembrī.

Priimta du tūkstančiai penkioliktų metų lapkričio šešioliktą dieną Briuselyje.

Kelt Brüsszelben, a kéteze-tizenötödik év november havának tzenhatodik napján.

Magħmul fi Brussell, fis-sittax-il jum ta’ Novembru fis-sena elfejn u ħmistax.

Gedaan te Brussel, de zestiende november tweeduizend vijftien.

Sporządzono w Brukseli dnia szesnastego listopada roku dwa tysiące piętnastego.

Feito em Bruxelas, em dezasseis de novembro de dois mil e quinze.

Întocmit la Bruxelles la șaisprezece noiembrie două mii cincisprezece.

V Bruseli šestnásteho novembra dvetisíctridsať.

V Bruslju, dne šestnajstega novembra leta dva tisoč petnajst.

Tehty Brysselissä kuudentenatoista päivänä marraskuuta vuonna kaksituhattaviisitoista.

Som skedde i Bryssel den sextonde november år tjugohundrafemton.

За Европейския съюз

Рог la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Za Europsku uniju

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

За Ислямска република Мавритания

Por la República Islámica de Mauritania

Za Mauritánskou islámskou republiku

For Den Islamiske Republik Mauretanien

Für die Islamische Republik Mauretanien

Mauritaania Islamivabariigi nimel

Για την Ισλαμική Δημοκρατία της Μαυριτανίας

For the Islamic Republic of Mauritania

Pour la République islamique de Mauritanie

Za Islamsku Republiku Mauritaniju

Per la Repubblica islamica di Mauritania

Mauritānijas Islāma Republikas vārdā –

Mauritanijos Islamo Respublikos vardu

A Mauritániai Iszlám Köztársaság részéről

Għar-Repubblika Iżlamika tal-Mauritania

Voor de Islamitische Republiek Mauritanië

W imieniu Islamskiej Republiki Mauretańskiej

Pela República Islâmica da Mauritânia

Pentru Republica Islamică Mauritania

Za Mauritánsku islámsku republiku

Za Islamsko republiko Mavretanijo

Mauritanian islamilaisen tasavallan puolesta

För Islamiska republiken Mauretanien

▼M1

Oversigt over fiskerikategorier, jf. artikel 1, stk. 1:







Fiskerikategorier Samlet tilladt fangstmængde og referencemængde 1 Fartøjer, som fisker krebsdyr, med undtagelse af languster og krabber 5 000 ton 2 Trawlere (uden fryseanlæg) og langlinefartøjer med bundline til fiskeri efter senegalesisk kulmule 6 000 ton 2a Trawlere (med fryseanlæg), som fisker efter senegalesisk kulmule Senegalesisk kulmule 3 500 ton Europæisk loligo 1 450 ton Sepiablæksprutte 600 ton 3 Fartøjer, som fisker andre demersale arter end kulmule, med andre redskaber end trawl 3 000 ton 4 Notfartøjer til tunfiskeri 12 500 ton (referencemængde) 5 Stangfiskerfartøjer til tunfiskeri og langlinefartøjer med flydeline 7 500 ton (referencemængde) 6 Frysetrawlere til pelagisk fiskeri 225 000 ton (*1) 7 Fartøjer uden fryseanlæg til pelagisk fiskeri 15 000 ton (*2) 8 Blæksprutte [pm] ton (*1) Overskridelse på 10 % tilladt uden at det har følger for den finansielle modydelse, der er indbetalt af Den Europæiske Union for adgangen. (*2) Hvis disse fiskerimuligheder udnyttes, skal de fratrækkes den samlede tilladte fangstmængde, som er afsat til kategori 6.

▼B

BILAG 1

BETINGELSER FOR EU-FARTØJERS FISKERI I MAURETANIENS FISKERIZONE

KAPITEL I

GENERELLE BESTEMMELSER

1. Udpegning af ansvarlige myndigheder

Med henblik på anvendelsen af dette bilag, og medmindre andet er fastsat, forstås ved enhver henvisning til en ansvarlig myndighed i henholdsvis Den Europæiske Union og Mauretanien følgende:

— For Den Europæiske Union: Europa-Kommissionen, i givet fald via Den Europæiske Unions delegation i Nouakchott (kontaktpunkt)

— For Mauretanien: Fiskeriministeriet repræsenteret ved Direktoratet for Programplanlægning og Samarbejde (kontaktpunkt), i det følgende benævnt »ministeriet«.

2. Mauretaniens fiskerizone

Koordinaterne for Mauretaniens fiskerizone er nærmere angivet i tillæg 2. Den Europæiske Unions fartøjer kan udøve deres fiskeriaktiviteter inden for de begrænsninger, der er fastsat for hver kategori i de specifikationsblade, som er opført i tillæg 1.

3. Identifikation af fartøjer

3.1. Alle Den Europæiske Unions fartøjer skal være identitetsmærket i henhold til EU-bestemmelserne på området Disse bestemmelser skal meddeles ministeriet inden protokollens midlertidige anvendelse. Enhver ændring af disse bestemmelser skal meddeles ministeriet senest én måned før, at den træder i kraft.

3.2. Et fartøj, der skjuler sin mærkning, sit navn eller registreringsnummer, kan idømmes sanktioner efter gældende mauretansk lovgivning.

4. Bankkonti

Inden protokollen træder i kraft, giver Mauretanien Den Europæiske Union oplysning om, hvilken bankkonto eller hvilke bankkonti (BIC- og IBAN-kode) de beløb, som Den Europæiske Unions fiskerfartøjer skal betale i henhold til protokollen, skal indsættes på. Omkostningerne i forbindelse med bankoverførslerne afholdes af rederne.

5. Betalingsbetingelser

5.1. Betalingerne foretages i euro på følgende måde: — gebyrer: ved overførsel til en af de bankkonti, der er angivet i nr. 4, med Trésor de la Mauritanie (Mauretaniens statskasse) som modtager. — parafiskal afgift: ved overførsel til en af de bankkonti, der er anført i nr. 4, med den mauretanske kystvagt som modtager. — bøder: ved overførsel til en af de bankkonti, der er anført i nr. 4, med Trésor de la Mauritanie (Mauretaniens statskasse) som modtager.

5.2. De i nr. 5.1 omhandlede beløb betragtes som betalt, hvis Mauretaniens statskasse eller ministeriet på grundlag af meddelelser fra Mauretaniens nationalbank bekræfter dette.

6. Udpegning af en repræsentant

Hvert EU-fartøj, som planlægger at lande eller omlade fangster i en havn i Mauretanien eller som følge af andre betingelser eller praktiske aspekter, som følger af denne protokol, skal repræsenteres ved en repræsentant med bopæl i Mauretanien.

KAPITEL II

LICENSER

Med henblik på dette bilag svarer den licens, der udstedes af de mauretanske myndigheder til Den Europæiske Unions fartøjer, til den fiskerilicens, der er omhandlet i den gældende EU-lovgivning.

Parterne er enedes om at fremme indførelsen af en elektronisk licensordning.

1. Ansøgning om licenser

1.1. Senest (20) kalenderdage før de ønskede licensers gyldighedsperiode begynder, forelægger Den Europæiske Union ministeriet lister over de fartøjer pr. fiskerikategori, som ønsker at udøve fiskeri inden for de begrænsninger, der er fastsat i protokollens specifikationsblade. Listerne ledsages af den fornødne dokumentation og beviser for betalingen og overføres så vidt muligt elektronisk. Licensansøgninger, der ikke er indkommet inden for ovennævnte frister, behandles ikke.

1.2. Dokumentationen omfatter for hver fiskerikategori: a) antal fartøjer b) for hvert fartøj, de vigtigste tekniske kendetegn som anført i Den Europæiske Unions fiskerfartøjsregister c) fiskeredskaber d) det beløb, der skal betales, opdelt efter fiskerikategori e) antal mauretanske sømænd, som skal påmønstre, jf. kapitel IX i dette bilag.

1.3. Ved fornyelsen af en licens under denne protokol for hver tomåneders periode, for hvert kvartal eller for hvert år for et fartøj, hvis tekniske karakteristika ikke er blevet ændret, ledsages ansøgningen om fornyelse kun af dokumentation for betaling af gebyrafgifter og den parafiskale afgift.

2. Dokumenter, der kræves ved ansøgning om licens

2.1. Ved hver førstegangsansøgning om licens indsender Den Europæiske Union for hvert fartøj, der ønsker licens, ministeriet en licensansøgning, som er udfyldt efter modellen i tillæg 3 til dette bilag. I licensansøgningen anføres navnlig antallet af påmønstrede mauretanske sømænd, jf. kapitel IX i dette bilag.

2.2. Ved indgivelsen af sin første licensansøgning vedlægger rederen, om muligt elektronisk, følgende dokumenter: a) en af flagstaten bekræftet kopi af det internationale målebrev med angivelse af fartøjets tonnage i GT, som er certificeret af anerkendte internationale organer b) et nyligt taget farvefoto (må højst være ét år gammelt), der er bekræftet af flagstatens kompetente myndigheder, og som viser fartøjet fra siden i dets aktuelle tilstand, og hvor fartøjets navn og i givet fald fartøjets internationale radiokaldesignal er synligt. Fotoet, der er overført i elektronisk format, har en minimumsopløsning på 72 dpi (1 400 × 1 050 pixels). Hvis det overføres i papirformat, skal fotoet have en minimumsstørrelse på 15 cm × 10 cm c) de dokumenter, der kræves for indskrivning i Mauretaniens nationale fartøjsregister. Indskrivningen er gratis. Inspektionen i forbindelse med registreringen i Mauretaniens nationale fartøjsregister er rent administrativ.

2.3. Ved enhver ændring af fartøjets tonnage er rederen forpligtet til for det pågældende fartøj at indsende en kopi af det nye målebrev udtrykt i GT, der er bekræftet af flagstaten, og dokumentation for begrundelsen for en sådan ændring, herunder en kopi af den anmodning, som rederen har indgivet til sine kompetente myndigheder, disse myndigheders godkendelse og nærmere oplysninger om de foretagne ændringer. Der skal ligeledes indsendes et nyt foto, bekræftet af flagstatens kompetente myndigheder, hvis fartøjets struktur eller dets ydre fremtræden ændres.

3. Forudsætninger for at komme i betragtning til fiskeri

3.1. Der indgives kun ansøgninger om fiskerilicenser for fartøjer, for hvilke de i nr. 2.1 og 2.2 krævede dokumenter er indsendt for.

3.2. Ethvert fartøj, der ønsker at udøve fiskeri i henhold til denne protokol, skal være registreret i Den Europæiske Unions fiskerfartøjsregister og være berettiget til at fiske i Mauretaniens fiskerizone. Fartøjet skal ikke optages, hvis det er et IUU-fartøj.

3.3. For at et fartøj er berettiget til at fiske i Mauretaniens fiskerizone, må hverken rederen, fartøjsføreren eller selve fartøjet være omfattet af forbud mod fiskeri i Mauretanien. De skal have opfyldt deres forpligtelser over for de mauretanske myndigheder, dvs. de skal have afviklet alle tidligere forpligtelser, der er opstået som følge af deres fiskeri i Mauretanien.

4. Udstedelse af licenser

4.1. Ministeriet udsteder licenserne til fartøjerne, efter at rederens repræsentant har forelagt dokumentation for, at de enkelte fartøjer har betalt (kvittering udstedt af Mauretaniens statskasse), jf. kapitel I, senest ti (10) kalenderdage før, licensernes gyldighedsperiode begynder.

4.2. Originaludgaven af licenserne er til rådighed hos ministeriets tjenestegrene i Nouadhibou (Den regionale fiskeriforvaltning). En indskannet kopi af disse originaler overføres af ministeriet ad elektronisk vej til Den Europæiske Union.

4.3. Licenserne skal desuden indeholde oplysninger om gyldighedsperioden, fartøjets tekniske kendetegn, antallet af mauretanske sømænd og referencer til betalinger af afgifter

4.4. Fartøjer, som tildeles en licens, opføres på den liste over fartøjer med tilladelse til fiskeri, der straks sendes til den mauretanske kystvagt og til Den Europæiske Union. Den Europæiske Union modtager meddelelse om licensansøgninger, som ikke er imødekommet af ministeriet. I givet fald beregner ministeriet et tilgodehavende vedrørende eventuelle betalinger i denne forbindelse efter at have sikret sig dækning for eventuelle ubetalte bøder.

4.5. Licensen skal altid medføres om bord på det fartøj, den gælder for, og skal ved enhver kontrol fremvises for kontrolmyndighederne. Som overgangsforanstaltning har fartøjet i en periode på højst 30 kalenderdage efter datoen for udstedelsen af licensen tilladelse til at have en kopi af denne licens om bord, hvis fartøjet faktisk er opført på den liste over fartøjer med tilladelse til fiskeri, som er omhandlet i nr. 4.4. Denne kopi vil blive betragtet som ligestillet med originalen.

5. Licensernes gyldighedsperiode og anvendelse

5.1. Licensen er kun gyldig i den periode, der er betalt afgift for, og på de betingelser, der er fastsat i specifikationsbladet. Licenserne udstedes for henholdsvis 2 måneder for rejefiskeri og 3 eller 12 måneder for de øvrige fiskerikategorier. De kan fornyes. Licenserne er gyldige fra den første dag i den periode, der er ansøgt om. Licensernes gyldighedsperiode fastsættes på basis af årsperioder, nærmere bestemt fra den 1. januar til den 31. december. Protokollens første periode begynder den dato, hvor den tages i midlertidig anvendelse, og slutter den 31. december samme år. Protokollens sidste periode slutter på dens udløbsdato. Licensers gyldighedsperiode kan ikke begynde i løbet af en etårig periode og slutte i løbet af den følgende etårige periode. For at lette kontrollen ved indsejling i og udsejling fra fiskerizonen kan notfartøjer til tunfiskeri, stangfiskerfartøjer til tunfiskeri og langlinefartøjer, der er i besiddelse af fiskerilicenser udstedt i landene i delregionen, på ansøgningen om licens anføre land, art(er) og gyldighedsperiode for disse licenser.

5.2. Udstedelsen af en licens berører ikke fartøjets faktiske tilstedeværelse i Mauretaniens fiskerizone i gyldighedsperioden for denne licens.

5.3. Hver licens udstedes for et bestemt fartøj. Den kan ikke overdrages. Hvis licensen bortkommer, eller fartøjet oplægges i en længere periode som følge af alvorlige tekniske vanskeligheder, erstattes licensen for dette fartøj med en licens for et andet fartøj i samme fiskerikategori, dog uden at den tilladte tonnage for denne kategori overskrides.

5.4. Rederen for det skadede fartøj eller dennes repræsentant indgiver den annullerede licens til ministeriet.

5.5. Hvis der er behov for at justere de beløb, der er betalt i forbindelse med udstedelsen af en ny licens, skal en sådan justering foretages, før den nye licens udleveres.

6. Teknisk kontrol

6.1. Hvert EU-fartøj skal en gang om året og efter ændring af fartøjets tonnage eller ændring af fiskerikategori med heraf følgende anvendelse af andre fiskeredskaber give møde i havnen i Nouadhibou for at blive inspiceret i henhold til gældende bestemmelser. Disse inspektioner skal finde sted senest 48 timer efter fartøjets ankomst i havn. Alle notfartøjer til tunfiskeri, stangfiskerfartøjer til tunfiskeri og langlinefartøjer, der for første gang fisker i henhold til denne aftale, inspiceres efter gældende bestemmelser, inden der udstedes licens. Inspektionerne kan finde sted i en havn i udlandet efter aftale. Samtlige udgifter i forbindelse med denne inspektion afholdes i så fald af rederen.

6.2. Efter veloverstået teknisk inspektion udstedes der en overensstemmelsesattest til fartøjets fører for en periode svarende til licensens gyldighedsperiode, og denne periode forlænges gratis de facto for de fartøjer, der fornyer deres licens i det pågældende år. Denne attest skal til stadighed forefindes om bord. For fartøjer, der driver pelagisk fiskeri, skal attesten desuden indeholde oplysninger om omladningskapaciteten.

6.3. Formålet med den tekniske inspektion er at kontrollere, at de tekniske karakteristika og redskaberne om bord opfylder bestemmelserne og at kontrollere, at bestemmelserne vedrørende det mauretanske mandskab er opfyldt.

6.4. Inspektionsudgifterne afholdes af rederne og fastsættes efter tariffen i den mauretanske lovgivning og meddeles Den Europæiske Union. De kan ikke være højere end de beløb, der normalt betales af de øvrige fartøjer for samme ydelser.

6.5. Manglende overholdelse af bestemmelserne i nr. 6.1 og 6.2 ovenfor medfører automatisk suspension af fiskerilicensen, indtil rederen har opfyldt sine forpligtelser.

KAPITEL III

GEBYRER

1. Gebyrer

1.1. Gebyrerne beregnes for hvert fartøj på de betingelser og efter de satser, der er fastsat i protokollens specifikationsblade. Gebyrerne omfatter alle afgifter og skatter, med undtagelse af den parafiskale afgift, havneafgifter og afgifter for tjenesteydelser.

1.2. Gebyrerne beregnes af ministeriet, idet fangster taget i licensernes gyldighedsperiode medregnes og efter fradrag af forskudsbetalinger for udstedelsen af disse licenser.

1.3. Opgørelser over gebyrer meddeles af ministeriet til rederne eller til deres repræsentanter i måneden, der følger efter licensernes gyldighedsperiode. Samtidig sendes en kopi af denne opgørelse til Den Europæiske Union.

1.4. Gebyrerne betales ved overførsel til en af de bankkonti, der er omhandlet i kapitel I, nr. 4. I tilfælde af for meget udbetalte beløb udsteder Trésor de Mauritanie en kreditnota til rederen eller dennes repræsentant: Denne kreditnota kan fratrækkes en senere betaling.

1.5. Ved uenighed om størrelsen af de fastsatte gebyrer holder de to parter straks samråd, herunder også inden for rammerne af Den Blandede Komité, hvis det er nødvendigt, og foranstalter en kontrol af fangstopgørelserne samt en beregning af de relevante gebyrer.

2. Naturalydelser

2.1. EU-redere, der er ansvarlige for frysetrawlere til pelagisk fiskeri og rejefiskerfartøjer (hvad angår deres bifangster af fisk), som fisker inden for rammerne af denne protokol, bidrager til politikken for uddeling af fisk til trængende befolkningsgrupper med 2 % af de fangster af pelagiske arter, som de har omladet eller landet efter en fangstrejse.

2.2. De 2 % beregnes ud fra de samlede fangstmængder uanset art og deres kommercielle værdi og lægges til den samlede tilladte fangstmængde. Fangster, der overføres som naturalydelse, skal afspejle sammensætningen pr. art af de samlede fangstmængder, som forefindes om bord på fartøjet på det tidspunkt omladningen af de 2 % sker. For fartøjer, som fisker efter hestemakrel og makrel, kan de 2 % dog tages fra fangsterne af hestemakrel (størrelse L eller, hvis dette ikke er muligt, størrelse M), eller, hvis dette ikke er muligt, fra fangsterne af sardinel (størrelse L eller, hvis dette ikke er muligt, størrelse M). For fartøjer, der fisker efter sardin, tages de 2 % i forholdet 1:1 fra fangsterne af hestemakrel og sardinel, der er om bord, eller, hvis dette ikke er muligt, fra fangsterne af sardin, der er om bord.

2.3. Overførslen af fangster som naturalydelse foretages hos Société Nationale de Distribution de Poisson (Det Nationale Selskab for Distribution af Fisk) Der udfærdiges systematisk et bevis for modtagelse af denne naturalydelse og det underskrives af en repræsentant for Société Nationale de Distribution de Poisson: en kopi af dette bevis udleveres til fartøjets fører.

2.4. Overførslen af fangster som naturalydelse kan foretages ved landing i havn eller omladning på reden. Ved omladning på reden skal de fartøjer, som sikrer landingen af disse fangster, være fuldt ud tilpasset de krævede operationer for at sikre, at afviklingen heraf gennemføres problemfrit. Føreren af fartøjet til pelagisk fiskeri kan i samråd med sin repræsentant og med Société Nationale de Distribution de Poisson vælge det mauretanske fartøj, som er bedst egnet til gennemførelsen af disse operationer.

2.5. Hvis der er åbenlys risiko eller mangler hvad angår sikkerheden for fiskerfartøjet, for det mauretanske fartøj eller for disses besætninger, kan føreren af fiskerfartøjet nægte at gennemføre landingen af fangsterne med nævnte mauretanske fartøj: han henvender sig i dette tilfælde til repræsentanten for Société Nationale de Distribution de Poisson, som tildeler ham et andet fartøj.

2.6. Landingen af fangster som naturalydelse skal planlægges og tilrettelægges på en sådan måde, at det ikke hindrer fiskerfartøjet i at afvikle sine aktiviteter gnidningsløst.

2.7. Hvis der ikke er tilstrækkelig lagerkapacitet på tidspunktet for landingen af fangsten, fritages fartøjsføreren fuldstændigt og endegyldigt for sin forpligtelse til landing som naturalydelser for den pågældende fangstrejse. Fartøjsføreren modtager herefter en attest fra repræsentanten for Société Nationale de Distribution de Poisson, hvori det bekræftes, at naturalydelsen ikke har kunnet landes på grund af manglende lagerplads på land. De fangster, der ikke landes på grund af manglende lagerplads og beholdes om bord, skal trækkes fra den samlede tilladte fangstmængde.

2.8. Naturalydelsen udelukker udtrykkeligt, at andre former for bidrag kan pålægges. Den kan under ingen omstændigheder give anledning til en omregning i form af et tilsvarende pengebeløb eller til stiftelse af gæld.

2.9. De fangster, der afsættes til naturalydelser, overdrages til Société Nationale de Distribution de Poisson, hvorefter de videregives til trængende befolkningsgrupper på de betingelser, der foreskrives i den mauretanske lovgivning.

2.10. Société Nationale de Distribution de Poisson udarbejder hvert år en rapport om anvendelsen af denne naturalydelse, modtagerne heraf, de videregivne mængder og betingelserne for distribution af disse mængder. Rapporten evalueres af Den Blandede Komité.

2.11. I tilfælde af vanskeligheder ved anvendelsen af disse bestemmelser holder de to parter samråd, herunder også inde for rammerne af Den Blandede Komité, for at udveksle alle relevante oplysninger om anvendelsen og finde frem til de bedst egnede løsninger til at løse disse vanskeligheder.

3. Parafiskal afgift

3.1. Satserne for den parafiskale afgift for fartøjer til industrielt fiskeri, som betales i udenlandsk valuta, jf. bekendtgørelse om indførelse af den parafiskale afgift, er som følger: Fiskeritype krebsdyr, blæksprutte og demersalt fiskeri:



Tonnage (GT) Beløb pr. kvartal (MRO) < 99 50 000 100-200 100 000 200-400 200 000 400-600 400 000 > 600 600 000 Fiskerikategorien pelagiske arter (små og store):



Tonnage Beløb pr. måned (MRO) < 2 000 50 000 2 000 -3 000 150 000 3 000 -5 000 500 000 5 000 -7 000 750 000 7 000 -9 000 1 000 000 > 9 000 1 300 000

3.2. Bortset fra fiskerikategori 4 og 5 skal den parafiskale afgift betales for ét eller flere kvartaler, uanset en eventuel biologisk hvileperiode.

3.3. Den omregningskurs (MRO/EUR), der anvendes ved betaling af den parafiskale afgift for et kalenderår, er gennemsnitskursen i det foregående år, som beregnes af Mauretaniens nationalbank og meddeles af ministeriet senest den 1. december året før anvendelsen.

3.4. Et kvartal svarer til en af de tremånedersperioder, der begynder enten den 1. oktober, den 1. januar, den 1. april eller den 1. juli, bortset fra protokollens første og sidste periode.

4. Særlige betingelser for tunfiskerfartøjer

4.1. De fangstopgørelser, som de enkelte førere af tunfiskerfartøjer har opstillet, behandles og valideres af de videnskabelige institutter, som det påhviler at kontrollere medlemsstatens fangstdata, såsom IRD (Institut de Recherche pour le Développement), IEO (Instituto Español de Oceanografia), INIAP (Instituto Nacional de Investigação Agraria e das Pescas) og kopi af alle fiskerilogbøger fremsendes til IMROP (Institut Mauritanien de Recherches Océanographiques et des Pêches).

4.2. Den Europæiske Union udarbejder for hvert tunfiskerfartøj på grundlag af disse fangstopgørelser, som er valideret af de videnskabelige institutter, en endelig opgørelser over, hvor meget de enkelte fartøjer skal betale i afgift det foregående kalenderår.

4.3. Den Europæiske Union meddeler den endelige opgørelse til Mauretanien og rederen inden den 30. juni i året efter det år, hvor fangsterne har fundet sted. Hvis den endelige opgørelse vedrører indeværende år, meddeles den Mauretanien og rederen senest én (1) måned efter protokollens udløb.

4.4. Mauretanien kan inden for en frist på 30 dage fra meddelelsesdatoen indgive en behørigt begrundet indsigelse mod den endelige opgørelse. Hvis parterne er uenige, holder de samråd i Den Blandede Komité. Hvis Mauretanien ikke gør indsigelse inden for fristen på 30 dage, betragtes den endelige opgørelse som godkendt.

4.5. Hvis den endelige opgørelse lyder på et højere beløb end den forudbetalte faste afgift for fiskeritilladelsen, betaler rederen saldoen senest 45 dage efter, at Mauretanien har godkendt den endelige opgørelse. Hvis den endelige opgørelse lyder på et lavere beløb end den forudbetalte faste afgift, kan rederen ikke kræve det overskydende beløb betalt tilbage.

4.6. Den parafiskale afgift betales i forhold til den tid, fartøjet har befundet sig i den mauretanske fiskerizone. De relevante månedlige betalinger dækker 30 dages faktisk fiskeri. Denne bestemmelse bevirker, at afgiften ikke er delelig, og derfor skal der betales fuld afgift for hver påbegyndt periode.

4.7. Et fartøj, der har fisket i 1-30 dage i løbet af året, betaler afgift for én måned. Den anden månedlige betaling forfalder efter den første periode på 30 dage osv. Yderligere månedlige betalinger forfalder senest 10 dage efter den første dag i hver yderligere periode.

KAPITEL IV

FANGSTRAPPORTERING

1. Fiskerilogbog

1.1. Fartøjsføreren skal dagligt registrere alle relevante operationer i en fiskerilogbog som vist i tillæg 4 til dette bilag; fiskerilogbogen kan eventuelt ændres for at overholde mauretansk lovgivning. Fiskerilogbogen skal udfyldes korrekt og læseligt og underskrives af fartøjets fører. For fartøjer, der fisker efter stærkt vandrende arter, gælder bestemmelserne i nr. 8 i dette kapitel.

1.2. Fiskerilogbøgerne indgives på følgende måde: a) for fartøjer, der har pligt til at lande eller omlade fangsten, afleveres originalen af hver fiskerilogbog til den mauretanske kystvagt, som kvitterer skriftligt for modtagelsen b) for øvrige fartøjer gælder, at hvis fiskerfartøjet forlader Mauretaniens fiskerizone uden at have anløbet havn i Mauretanien, indgives hver original fiskerilogbog senest 7 dage efter anløb af anden havn og under alle omstændigheder senest 20 dage efter, at fartøjet har forladt Mauretaniens fiskerizone c) inden for samme frist er rederen forpligtet til at fremsende en kopi af logbogen til medlemsstatens myndigheder og til Den Europæiske Union via delegationen d) det bør så vidt muligt ske pr. e-mail til den adresse, Mauretanien har opgivet, og som er anført i tillæg 12, eller e) pr. fax til det nummer, som Mauretanien har meddelt, eller f) pr. post sendt til Mauretanien.

1.3. Manglende overholdelse af en af bestemmelserne i nr. 1.1 og 1.2 ovenfor medfører automatisk suspension af fiskerilicensen, indtil rederen har opfyldt sine forpligtelser, uden at dette er til hinder for, at sanktionerne i den mauretanske lovgivning iværksættes.

2. Supplerende fiskerilogbog (landings- og omladningsopgørelse)

2.1. Ved landing eller omladning skal fartøjsføreren korrekt og læseligt udfylde en supplerende fiskerilogbog som vist i tillæg 6 til dette bilag og underskrive den.

2.2. Ved afslutningen af hver landing sender rederen øjeblikkelig originalen af den supplerende fiskerilogbog til den mauretanske kystvagt med kopi til ministeriet. Inden for en frist på 7 arbejdsdage sendes en kopi til flagmedlemsstatens nationale myndigheder og til Den Europæiske Union via delegationen.

2.3. Ved afslutningen af hver godkendt omladning sender fartøjsføreren omgående originalen af den supplerende fiskerilogbog til den mauretanske kystvagt med kopi til ministeriet. Inden for en frist på 7 arbejdsdage sendes en kopi til flagmedlemsstatens nationale myndigheder og til Den Europæiske Union via delegationen.

2.4. Manglende overholdelse af bestemmelserne i nr. 2.1, 2.2 og 2.3 ovenfor medfører automatisk suspension af fiskerilicensen, indtil rederen har opfyldt sine forpligtelser.

3. Oplysningernes pålidelighed

3.1. Oplysningerne i de dokumenter, der er omhandlet i ovenstående punkter, skal afspejle de faktiske fiskeriforhold, så de kan indgå i grundlaget for overvågning af fiskeressourcernes udvikling.

3.2. Med hensyn til mindstemål for fisk om bord på fartøjerne følges mauretansk lovgivning, jf. tillæg 7.

3.3. Tillæg 8 indeholder en liste over omregningsfaktorer for fangsterne, alt efter fiskenes behandlingsgrad, dvs. hovedskårne/hele og/eller rensede/hele.

4. Overgang til et elektronisk system

Parterne udarbejder en protokol til elektronisk udveksling af alle data vedrørende fangster og erklæringer (»Electronic Reporting System«), kaldet ERS-data, der ses i tillæg 10. Parterne træffer foranstaltninger for at gennemføre denne protokol og erstatte papirudgaven af fangstopgørelser med ERS-data, så snart Mauretanien har indført det nødvendige udstyr og software.

5. Tolerancen for afvigelser

Tolerancen mellem de fangster, der er registreret i fiskerilogbogen, og den vurdering af fangsterne, der er foretaget i forbindelse med en inspektion eller en landing, beregnes på grundlag af en repræsentativ stikprøve, og må højst være:

9 % for fersk fisk

4 % for frosset ikke-pelagisk og pelagisk fisk

6. Bifangster

Protokollens tekniske specifikationsblade indeholder specifikationer vedrørende bifangster. Enhver overskridelse af procentsatserne for tilladte bifangster giver anledning til sanktioner.

7. Kvartalsvis rapportering af samlede fangster

7.1. Den Europæiske Union sender inden udløbet af hvert igangværende kvartal Mauretanien en elektronisk meddelelse i overensstemmelse med modellen i tillæg 9 om de samlede fangster pr. fiskerikategori, der er taget af EU-fartøjerne i det foregående kvartal.

7.2. Oplysningerne opdeles efter måned, fiskerikategori, fartøj og fiskeart.

7.3. Den endelige opgørelse over de årlige fangster fastlægges i en aftale mellem parterne i Den Blandede Komité.

7.4. Tillæg 8 indeholder en liste over omregningsfaktorer for fangster af pelagiske arter, alt efter fiskenes behandlingsgrad, dvs. hovedskårne/hele og/eller rensede/hele.

8. Særlige betingelser for tunfiskerfartøjer

8.1. Tunfiskerfartøjerne skal for hver fiskeriperiode i de mauretanske farvande føre en logbog i overensstemmelse med modellen i tillæg 5 til dette bilag. Logbogen udfyldes også, selv om der ikke tages fangster.

8.2. Fiskerilogbøgerne indgives på følgende måde: a) ved indsejling i/udsejling af en mauretansk havn afleveres originalen af hver fiskerilogbog til den mauretanske kystvagt, som kvitterer skriftligt for modtagelsen b) hvis fiskerfartøjet forlader Mauretaniens fiskerizone uden at have anløbet havn i Mauretanien, indgives hver original fiskerilogbog senest 14 dage efter anløb af anden havn og under alle omstændigheder senest 45 dage efter, at fartøjet har forladt Mauretaniens fiskerizone c) inden for samme frist er rederen forpligtet til at fremsende en kopi af logbogen til medlemsstatens myndigheder og til Den Europæiske Union via delegationen d) så vidt muligt pr. e-mail til den adresse, Mauretanien har opgivet og som er anført i tillæg 12, eller e) pr. fax til et nummer meddelt af Mauretanien, eller f) pr. post sendt til Mauretanien.

8.3. Tunfiskerfartøjerne følger alle henstillinger fra ICCAT (Den Internationale Kommission for Bevarelse af Tunfiskebestanden i Atlanterhavet).

KAPITEL V

LANDING OG OMLADNING

1. Landinger

1.1. Fartøjer, der fisker efter demersale arter, er forpligtet til at lande deres fangster.

1.2. Der kan på rederens anmodning indrømmes specifikke undtagelser for rejefiskerflåden i perioder med meget varmt vejr, f.eks. august og september.

1.3. Landingsforpligtelsen omfatter ikke en forpligtelse til at opbevare og forarbejde fangsterne.

1.4. Fartøjer uden fryseanlæg til pelagisk fiskeri er forpligtet til at lande deres fangster i det omfang, forarbejdningsanlæggene i Nouadhibou har kapacitet til at modtage fangsterne, og under hensyntagen til den faktiske efterspørgsel på markedet.

1.5. Der gælder ikke nogen landingsforpligtelse for den sidste fangstrejse (den fangstrejse, der går umiddelbart forud for, at fartøjet forlader de mauretanske fiskerizoner i en periode på mindst tre måneder). Perioden er på to måneder for rejefiskerfartøjer.

1.6. Føreren af et EU-fartøj giver senest 24 timer pr. fax eller pr. e-mail havnemyndighederne i Port autonome de Nouadhibou (PAN) og den mauretanske kystvagt med kopi til Den Europæiske Unions delegation besked om landingsdatoen med angivelse af følgende oplysninger: a) navnet på det fiskerfartøj, hvis fangst skal landes b) forventet dato og klokkeslæt for landing c) mængde (i kilogram levende vægt) af hver art, der skal landes (angivet ved alfa-3-FAO-koden for arten).

1.7. Som svar på ovennævnte meddelelse giver den mauretanske kystvagt inden for en frist på 12 timer pr. fax eller e-mail fartøjsføreren eller dennes repræsentant sit samtykke med kopi til Den Europæiske Unions delegation.

1.8. Et EU-fartøj, der lander sin fangst i en havn i Mauretanien, er fritaget for enhver skat eller afgift med tilsvarende virkning undtagen havneafgifter og -gebyrer, der gælder på samme betingelser som for mauretanske fartøjer.

1.9. Fiskevarerne er omfattet af en økonomisk toldoplagsordning efter gældende mauretansk lovgivning. De er derfor fritaget for enhver toldprocedure og told eller afgift med lignende virkning ved deres ankomst til den mauretanske havn eller ved eksport og anses for varer under »midlertidig forsendelse« (»midlertidigt oplag«).

1.10. Rederen bestemmer selv destinationen for varerne om bord på sit fartøj. Varerne kan forarbejdes, oplagres under en toldprocedure, sælges i Mauretanien eller eksporteres (i udenlandsk valuta).

1.11. Salg i Mauretanien til det mauretanske marked pålægges de samme skatter og afgifter som mauretanske fiskevarer.

1.12. Fortjenesten kan udføres uden yderligere afgifter (fritagelse for told og afgifter med lignende virkning).

2. Omladning

2.1. Frysetrawlere til pelagisk fiskeri, der har ret til at omlade deres fangst, jf. overensstemmelsesattesten, er forpligtet til at omlade i havn eller ved bøje 10 på reden ud for Nouadhibou havn, undtagen hvis der er tale om sidste fangstrejse.

2.2. Inden for rammerne af projekter for økonomisk udvikling, som afspejler målsætningerne i artikel 7 i protokollen, kan de mauretanske myndigheder tilpasse betingelserne for landing og omladning. Parterne drøfter spørgsmålet inden for rammerne af Den Blandede Komité.

2.3. Et EU-fartøj, der lander sin fangst i Port Autonome de Nouadhibou, er fritaget for enhver skat eller afgift med tilsvarende virkning undtagen havneafgifter og -gebyrer, der gælder på samme betingelser som for mauretanske fartøjer.

2.4. Der gælder ikke nogen omladningsforpligtelse for den sidste fangstrejse (den fangstrejse, der går umiddelbart forud for, at fartøjet forlader de mauretanske fiskerizoner i en periode på mindst tre måneder).

2.5. Føreren af et EU-fartøj giver senest 24 timer pr. fax eller pr. e-mail havnemyndighederne i Port autonome de Nouadhibou (PAN) og den mauretanske kystvagt med kopi til Den Europæiske Unions delegation besked om omladningsdatoen og oplyser i den forbindelse: a) navnet på det fiskerfartøj, hvis fangst skal landes b) forventet dato og klokkeslæt for omladning c) mængde (i kilogram levende vægt) af hver art, der skal omlades (angivet ved alfa-3-FAO-koden for arten).

2.6. Som svar på ovennævnte meddelelse giver den mauretanske kystvagt inden for en frist på 12 timer pr. fax eller e-mail fartøjsføreren eller dennes repræsentant sit samtykke, med kopi til Den Europæiske Unions delegation

2.7. Mauretanien forbeholder sig ret til at nægte omladning, hvis transportfartøjet har drevet ulovligt, urapporteret og ureguleret fiskeri, det være sig i eller uden for Mauretaniens fiskerizoner.

KAPITEL VI

KONTROL

1. Indsejling i og udsejling af Mauretaniens fiskerizone

1.1. EU-fiskerfartøjer med fiskeritilladelse skal senest 36 timer inden indsejling eller udsejling af Mauretaniens fiskerizone give Mauretanien meddelelse herom; for notfartøjer til tunfiskeri og stangfiskerfartøjer til tunfiskeri og langlinefartøjer er fristen forkortet til 6 timer.

1.2. Ved meddelelsen om indsejling i eller udsejling af fiskerizonen meddeler fartøjet navnlig følgende oplysninger: a) fartøjets navn b) fartøjets radiokaldesignal c) forventet dato (dd/mm/åååå), klokkeslæt (UTC) og planlagt ind- og udsejlingspunkt (grad/min./sek.) d) mængde af hver art om bord (angivet ved artens alfa-3-FAO-kode) udtrykt i kilogram levende vægt eller i givet fald antal fisk e) varernes præsentation.

1.3. Meddelelsen gives så vidt mulig pr. e-mail, eller, hvis dette ikke er muligt, pr. fax eller pr. radio, til en e-mailadresse, et faxnummer eller radiofrekvens som meddelt af Mauretanien (se tillæg 12). Mauretanien bekræfter straks modtagelsen af meddelelsen pr. e-mail eller pr. fax.

1.4. Disse oplysninger vedrørende fartøjers indsejling og udsejling sendes også samtidig til Den Europæiske Unions delegation Mauretanien til den e-mailadresse, der er angivet i tillæg 12.

1.5. Mauretanien giver hurtigst muligt de berørte fartøjer og EU meddelelse om eventuelle ændringer af e-mailadresse, telefonnummer eller radiofrekvens. Disse ændringer gengives, pro memoria, i bilaget til Den Blandede Komités rapport, der følger efter ændringen.

1.6. Ethvert fartøj, der tages i at fiske i Mauretaniens fiskerizone uden i forvejen at have meddelt sin indsejling i zonen, betragtes som et fartøj, der fisker uden tilladelse.

1.7. Indsejlings- og udsejlingsmeddelelserne beholdes om bord på fartøjet i mindst ét år efter datoen for meddelelsen.

1.8. Mens de befinder sig i Mauretaniens fiskerizone, skal EU-fartøjer til stadighed overvåge frekvenserne for internationale radiokaldesignaler (VHF kanal 16 eller HF 2 182 kHz).

1.9. Ved modtagelse af meddelelser om udsejling af fiskerizonerne forbeholder de mauretanske myndigheder sig ret til at gennemføre kontrol inden fartøjets udsejling i form af en stikprøvekontrol på reden ud for Nouadhibou eller Nouakchott.

1.10. En sådan kontrol må højst vare 6 timer for fartøjer til pelagisk fiskeri (fiskerikategori 6 og 7) og højst 3 timer for de øvrige fiskerikategorier.

1.11. Manglende overholdelse af ovennævnte bestemmelser giver anledning til følgende sanktioner: a) første gang: — fartøjet omdirigeres, hvis muligt — fangsten om bord landes og konfiskeres til fordel for Mauretaniens statskasse — fartøjet idømmes en bøde, der er lig med minimumsbeløbet i det bødeinterval, der er fastlagt i den mauretanske lovgivning b) anden gang: — fartøjet omdirigeres, hvis muligt — fangsten om bord landes og konfiskeres til fordel for Mauretaniens statskasse — fartøjet idømmes en bøde, der er lig med maksimumbeløbet i det bødeinterval, der er fastlagt i den mauretanske lovgivning — licensen annulleres for den resterende gyldighedsperiode c) tredje gang: — fartøjet omdirigeres, hvis muligt — fangsten om bord landes og konfiskeres til fordel for Mauretaniens statskasse — licensen inddrages definitivt — fartøjsføreren og fartøjet får forbud mod fiskeri i Mauretanien.

1.12. Hvis det pågældende fartøj flygter, informerer ministeriet Den Europæiske Union og flagmedlemsstaten herom, således at sanktionerne i nr. 1.11 ovenfor kan iværksættes.

2. Bestemmelser vedrørende inspektion på havet og i havn

2.1. Mauretanien træffer de nødvendige foranstaltninger til at sikre, at de inspektioner, der udføres på havet og i havn om bord på Den Europæiske Unions fartøjer inden for rammerne af denne aftale: a) udføres af den mauretanske kystbevogtnings fartøjer og/eller embedsmænd, som tydeligt kan identificeres som værende bemyndiget af Mauretanien til at udføre fiskerikontrol. Hver embedsmand fra Mauretaniens kystvagt skal være uddannet til at udføre fiskerikontrol og bærer et tjenestekort, som er udstedt af Mauretanien, hvorpå er anført hans identitet og kvalifikationer b) påvirker under ingen omstændigheder fartøjets og besætningens sikkerhed.

2.2. Ved inspektion på havet kan den mauretanske kystvagts embedsmænd ikke komme om bord på Den Europæiske Unions fiskerfartøj uden forudgående meddelelse via VHF-radio eller ved brug af den internationale signalkode. Hvert transportmiddel, som anvendes til gennemførelse af inspektionen, skal klart og tydeligt hejse en officiel vimpel eller et symbol, som signalerer, at det udfører fiskeriinspektionsopgaver på vegne af Mauretanien.

2.3. Føreren af Den Europæiske Unions fartøj skal bistå embedsmændene fra den mauretanske kystvagt med at komme om bord og i udførelsen af deres arbejde. Han skal samarbejde med embedsmændene fra den mauretanske kystvagt.

2.4. Inspektionen gennemføres af et antal embedsmænd fra den mauretanske kystvagt, som er tilpasset omstændighederne omkring inspektionen, og de skal fremvise id og kvalifikationer, inden de foretager inspektionen.

2.5. Den mauretanske kystvagts embedsmænd kan undersøge alle områder, alt udstyr, alle fiskeredskaber, alle fangster, alle dokumenter og alle de registreringer af dataoverførsler, som de skønner nødvendige for at kunne verificere, at denne aftale overholdes. De kan ligeledes stille spørgsmål til fartøjsføreren, besætningsmedlemmerne og alle andre personer, der er om bord på det fartøj, der inspiceres. De kan tage kopi af alle dokumenter, der findes relevante.

2.6. Den mauretanske kystvagts embedspersoner kan ikke blande sig i EU-fartøjets førers ret til at kommunikere med ejeren og/eller myndighederne i fartøjets flagstat.

2.7. Den mauretanske kystvagts embedsmænd må ikke opholde sig længere om bord på EU-fartøjet, end det er nødvendigt for at løse inspektionsopgaverne. Under alle omstændigheder må inspektionen ikke vare længere end 3 timer for pelagiske kategorier og 1,5 time for de øvrige kategorier, medmindre det er absolut nødvendigt.

2.8. Den mauretanske kystvagts embedsmænd foretager inspektionen på en sådan måde, at fartøjet, dets fiskeriaktiviteter og last samt landing eller omladning påvirkes mindst muligt.

2.9. Mauretanien skal sikre, at eventuelle klager i forbindelse med inspektion af et EU-fartøj undersøges grundigt og i henhold til national lovgivning.

2.10. Mauretanien kan give tilladelse til, at Den Europæiske Union deltager i inspektion på land og på havet som observatør.

2.11. Ved afslutning af hver inspektion udarbejder den mauretanske kystvagts embedsmænd en inspektionsrapport, der indeholder resultatet af inspektionen, de formodede overtrædelser og de yderligere foranstaltninger, der eventuelt kan træffes af Mauretanien.

2.12. Føreren af EU-fartøjet har ret til at anføre eventuelle bemærkninger i inspektionsrapporten.

2.13. Inspektionsrapporten underskrives af den embedsmand fra den mauretanske kystvagt, som udarbejder rapporten, og af EU-fartøjets fører. Fartøjsførerens underskrift gælder kun som kvittering for modtaget kopi af rapporten. Hvis fartøjsføreren nægter at underskrive inspektionsrapporten, skal han i inspektionsrapporten skriftligt give en begrundelse herfor og anføre »underskrift nægtet«.

2.14. Hvis inspektionsrapporten udfærdiges manuelt, skal skriften være letlæselig, og der skal anvendes udsletteligt blæk.

2.15. Den mauretanske kystvagts embedsmænd giver EU-fartøjets fører en kopi af inspektionsrapporten, inden de forlader fartøjet. Mauretanien sender en kopi af inspektionsrapporten til Den Europæiske Union senest 4 dage (inspektion på havet) og 24 timer (inspektion i havn) efter inspektionen uanset resultatet af inspektionen.

3. Ordning med gensidig observation af kontrol på land og på havet

3.1. De to parter kan beslutte at indføre en ordning med gensidig observation af kontrol på land og på havet. Med henblik herpå udpeger de hver især repræsentanter, der er til stede ved de respektive nationale myndigheders kontrol og inspektion, og som kan fremsætte bemærkninger med hensyn til gennemførelsen af protokollen.

3.2. Disse repræsentanter skal have følgende kvalifikationer: — en faglig uddannelse — tilstrækkelig erfaring inden for fiskeri — indgående kendskab til aftalens og denne protokols bestemmelser.

3.3. Når repræsentanterne er til stede ved inspektioner, foretages disse af de nationale kontrolmyndigheder, og repræsentanterne kan ikke på eget initiativ udøve de inspektionsbeføjelser, som de nationale embedsmænd har.

3.4. Når repræsentanterne ledsager de nationale embedsmænd, skal de have adgang til de fartøjer, lokaler og dokumenter, som embedsmændene inspicerer, med henblik på indsamling af de ikke-personlige oplysninger, der er nødvendige for, at de kan udføre deres arbejde.

3.5. Repræsentanterne ledsager de nationale kontrolmyndigheder under deres besøg om bord på fartøjer i havn, i auktionshaller, hos fiskegrossister, i fryselagre og andre lokaler i forbindelse med landing og opbevaring af fisk inden første salg på det område, hvor første markedsføring finder sted.

3.6. Repræsentanterne udarbejder og sender hver fjerde måned en rapport om de kontroller, som de har deltaget i. Rapporten sendes til de kompetente myndigheder. Disse myndigheder fremsender en kopi til den anden kontraherende part.

3.7. Parterne kan beslutte at gennemføre mindst to årlige inspektioner henholdsvis i Mauretanien og i Europa.

3.8. Repræsentanten skal i forbindelse med fælles kontrol behandle materiel og udstyr om bord på fartøjerne og andre installationer med respekt og har tavshedspligt med hensyn til alle de dokumenter, som han har adgang til. Parterne enes om at iagttage tavshedspligten fuldt ud i forbindelse med gennemførelsen af denne ordning. Repræsentanten meddeler kun resultaterne af sit arbejde til sine egne kompetente myndigheder.

3.9. Dette program anvendes i Den Europæiske Unions landingshavne og i mauretanske havne.

3.10. Hver kontraherende part bærer alle omkostninger i forbindelse med sin repræsentant ved fælles kontroller, herunder rejse- og opholdsudgifter.

KAPITEL VII

OVERTRÆDELSER

1. Besøgsrapport og overtrædelsesrapport

1.1. Hver konstateret overtrædelse begået af et EU-fiskerfartøj skal være konstateret af den mauretanske kystvagts embedsmænd og skal være baseret på en objektiv og materiel konstatering af kendsgerninger, der kan kvalificeres som en overtrædelse. Der må ikke være tale om en formodning om overtrædelse.

1.2. Inspektionsrapporten, hvori omstændighederne ved og årsagerne til overtrædelsen, skal underskrives af fartøjsføreren, som kan tilføje eventuelle bemærkninger og forbehold, og som straks får en kopi heraf af den mauretanske kystvagt, jf. nr. 2.15 i kapitel VI. En sådan underskrift indskrænker ikke de rettigheder og de forsvarsmuligheder, som fartøjsføreren kan påberåbe sig i forbindelse med den påståede overtrædelse.

1.3. Overtrædelsesrapporten udarbejdes af den mauretanske kystvagt i nøje overensstemmelse med eventuelt konstaterede overtrædelser, som indgår i den inspektionsrapport, der er udarbejdet efter kontrollen af fartøjet. Den skal ledsages af ethvert bevismateriale, som gør det muligt at begrunde realiteten af den konstaterede overtrædelse på objektiv vis.

1.4. Under kontrollen tages der hensyn til resultaterne af den tekniske kontrol af fartøjets specifikationer (kapitel II).

2. Meddelelse af overtrædelser

2.1. I tilfælde af overtrædelser sender den mauretanske kystvagt straks pr. post fartøjsrepræsentanten en rapport om overtrædelsen sammen med inspektionsrapporten. Den mauretanske kystvagt underretter straks Den Europæiske Union herom og forsyner sidstnævnte med den relevante dokumentation.

2.2. Hvis en overtrædelse ikke kan bringes til ophør på havet, skal fartøjsføreren på anmodning af den mauretanske kystvagt sejle sit fartøj til havnen i Nouadhibou (omdirigering), og den mauretanske kystvagt informerer straks Den Europæiske Union herom. I tilfælde af en overtrædelse, som fartøjsføreren erkender at have begået, og som kan bringes til ophør på havet, kan fartøjet fortsætte med at fiske. I begge tilfælde kan fartøjet fortsætte med at fiske, når overtrædelsen er bragt til ophør.

3. Behandling af en overtrædelse uden omdirigering

3.1. Efter denne protokol kan overtrædelsessager behandles enten ved mægling eller ad rettens vej.

3.2. Inden behandlingen af overtrædelsen og senest 24 timer efter meddelelsen af overtrædelsen, modtager Den Europæiske Union fra Mauretanien alle de detaljerede oplysninger, som vedrører de forhold, som overtrædelsen består i, og eventuelle følger.

3.3. Den mauretanske kystvagt indkalder mæglingskommissionen. Alle oplysninger om forløbet af mæglingen eller retssagen i forbindelse med Den Europæiske Unions fartøjers overtrædelser meddeles så hurtigt som muligt Den Europæiske Union. Hvis det er nødvendigt, kan formanden for mæglingskommissionen undtagelsesvist give to repræsentanter for rederen lov til at deltage i mæglingskommissionens møder. Han har ret til at gøre sine argumenter gældende og fremlægge yderligere oplysninger om sagens omstændigheder.

3.4. Resultatet, som mæglingsgruppen når frem til, meddeles så hurtigt som muligt til rederen eller dennes repræsentant samt til Den Europæiske Union via delegationen.

3.5. Betaling af eventuelle bøder sker ved bankoverførsel senest 30 dage efter mæglingsprocedurens afslutning. Eventuelle bøder skal være betalt, før det pågældende fartøj kan forlade den mauretanske fiskerizone. Som dokumentation for betaling af bøden godtages en kvittering udstedt af Mauretaniens statskasse eller på andre dage end arbejdsdage en SWIFT-bankoverførsel bekræftet af Mauretaniens nationalbank (BCM).

3.6. Hvis mæglingen er slået fejl, overdrager ministeriet straks sagen til Mauretaniens offentlige anklager. Hvis sagen slutter med domfældelse i form af bøde, skal bøden betales ved overførsel senest 30 dage efter domfældelse. Som dokumentation for betaling af bøden godtages en kvittering udstedt af Mauretaniens statskasse eller på andre dage end arbejdsdage en SWIFT-bankoverførsel bekræftet af Mauretaniens nationalbank (BCM).

4. Behandling af en overtrædelse med omdirigering

4.1. Fartøjet, der omdirigeres som følge af påvisningen af en overtrædelse, tilbageholdes i havnen, indtil forpligtelserne som følge af mæglingsproceduren er opfyldt.

4.2. Før der indledes en retslig procedure, forsøges den formodede overtrædelse behandlet efter mæglingsproceduren på de i nr. 3.3-3.5 fastsatte betingelser. Denne procedure afsluttes senest tre arbejdsdage efter den dato, hvor omdirigeringen er startet.

4.3. Inden mæglingsproceduren og senest 48 timer efter datoen for omdirigeringens start modtager Den Europæiske Union fra Mauretanien alle de detaljerede oplysninger, som vedrører de forhold, som overtrædelsen består i, og eventuelle følger.

4.4. Hvis mæglingen er slået fejl, overdrager ministeriet straks sagen til Mauretaniens offentlige anklager. Hvis sagen slutter med domfældelse i form af bøde, skal bøden betales i henhold til nr. 3.6.

4.5. I henhold til bestemmelserne i den gældende lovgivning stiller rederen en bankgaranti, som skal fastsættes af den kompetente myndighed eller den kompetente domstol inden for senest 72 timer efter mæglingsprocedurens afslutning under hensyntagen til omkostningerne ved opbringningen og størrelsen af de bøder og den erstatning, som de ansvarlige for overtrædelsen kan idømmes. Bankgarantien frigives først, når retssagen er afgjort. Den frigives straks, hvis sagen ender uden domfældelse. Hvis fartøjet idømmes en bøde, der er mindre end den stillede sikkerhed, frigiver de kompetente mauretanske myndigheder det overskydende beløb.

4.6. Fartøjet frigives: a) efter at de forpligtelser, som følger af mæglingen, er opfyldt, eller b) når den i nr. 4.5 ovenfor omhandlede bankgaranti er stillet og accepteret af ministeriet i afventning af en domstolsafgørelse. Som dokumentation for betaling af garantien godtages en kvittering udstedt af Mauretaniens statskasse eller på andre dage end arbejdsdage en SWIFT-bankoverførsel bekræftet af Mauretaniens nationalbank (BCM).

5. Udveksling af oplysninger om kontroller og overtrædelser

Parterne forpligter sig til at forbedre de nødvendige procedurer for at sikre en fortsat dialog om de gennemførte kontrolforanstaltninger, igangværende overtrædelsessager, resultaterne af mæglingsprocedurer og retssager og alle vanskeligheder ved udførelsen af kontroller og opfølgningen af overtrædelsessager.

KAPITEL VIII

SATELLITBASERET FARTØJSOVERVÅGNINGSSYSTEM (FOS)

Satellitovervågningen af EU-fartøjer foregår ved hjælp af en dobbelttransmission i et trekantflow:

1) EU-fartøj — flagstatens fiskeriovervågningscenter (FOC) — Mauretaniens fiskeriovervågningscenter (FOC)

2) EU-fartøj — Mauretaniens fiskeriovervågningscenter (FOC) — flagstatens fiskeriovervågningscenter (FOC)

I tilfælde af vanskeligheder ved indførelsen af trekantflowet træffer parterne inden for rammerne af Den Blandede Komité de foranstaltninger, som er nødvendige til at løse disse vanskeligheder.

1. Fartøjspositionsmeldinger — FOS

EU-fartøjer med fiskeritilladelse skal, når de befinder sig i Mauretaniens fiskerizone, være udstyret med et satellitbaseret fartøjsovervågningssystem (FOS), som sikrer automatisk og løbende transmission hver time af fartøjernes position til fiskeriovervågningscentret (FOC) i fartøjernes flagstat.

2. Bestemmelser for transmission af meldinger

2.1. Positionsmeldingen skal indeholde følgende oplysninger: a) fartøjets identifikation b) fartøjets seneste geografiske position (længdegrad og breddegrad) med en fejlmargin på under 500 meter og et konfidensinterval på 99 % c) dato og klokkeslæt for registrering af position d) fartøjets fart og kurs e) opfylde de krav til format, der er fastsat i tillæg 9 til dette bilag.

2.2. Den første position, der registreres efter indsejling i Mauretaniens fiskerizone, angives med koden »ENT«. Alle efterfølgende positioner angives med koden »POS«, bortset fra den første position, der registreres efter udsejling af Mauretaniens fiskerizone og angives med koden »EXI«.

2.3. Flagstatens FOC og Mauretaniens FOC er ansvarlig for automatisk behandling og i givet fald elektronisk transmission af positionsmeldinger. Positionsmeldingerne registreres på en sikker måde og opbevares i tre år.

3. Fartøjets fremsendelse af positionsmeldinger i tilfælde af driftssvigt i FOS

3.1. Fartøjsføreren sørger for, at fartøjets FOS altid er fuldt funktionsdygtigt, og at positionsmeldinger sendes korrekt til flagstatens FOC.

3.2. Hvis der opstår en teknisk fejl i fiskerfartøjets udstyr til permanent satellitovervågning, eller det ikke fungerer, sørger fartøjsføreren for i tide at sende oplysningerne i nr. 2.1 sende pr. e-mail, pr. radio eller pr. fax til flagstatens FOC. I så fald skal der sendes en opsummerende positionsrapport hver 4. time. Flagstatens FOC sender straks disse meddelelser til Mauretaniens FOC.

3.3. Hvis FOS-systemet om bord på fartøjet svigter eller ikke fungerer korrekt, skal fartøjsføreren og/eller ejeren sørge for, at FOS-systemet repareres eller udskiftes inden for senest 5 dage. Hvis denne frist ikke overholdes, skal fartøjet enten sejle ud af den mauretanske fiskerizone eller anløbe en mauretansk havn. Hvis fartøjet gør ophold i en mauretansk havn inden for disse 5 dage, må det først genoptage fiskeriet i Mauretaniens fiskerizone, når dets FOS-system er fuldt ud funktionsdygtigt, med mindre Mauretanien giver dispensation hertil. Hvis der er tale om et alvorligt teknisk problem, hvis løsning kræver længere tid, kan der efter anmodning fra fartøjsføreren gives dispensation på op til 15 dage.

3.4. Efter svigt i FOS-systemet må fartøjet først forlade en havn, når: — det over for flagstaten er godtgjort, at systemet igen er operationelt, eller — det får flagstatens tilladelse. I sidstnævnte tilfælde informerer flagstaten Mauretanien om sin beslutning før fartøjets afsejling.

4. Sikker fremsendelse af positionsmeldinger mellem flagstatens FOC og Mauretanien

4.1. Flagstatens FOC sender automatisk og straks de relevante fartøjers positionsmeldinger til Mauretaniens FOC. Flagstatens og Mauretaniens fiskeriovervågningscentre (FOC) udveksler e-mailadresser. De giver straks hinanden meddelelse om eventuelle ændringer heraf.

4.2. Fremsendelsen af positionsmeldinger mellem flagstatens og Mauretaniens FOC sker elektronisk gennem et sikkert kommunikationssystem.

4.3. Mauretaniens FOC underretter hurtigst muligt flagstatens FOC og Den Europæiske Union elektronisk, hvis der ikke længere regelmæssigt modtages positionsmeldinger for et fartøj med fiskeritilladelse, og det pågældende fartøj ikke har meddelt, at det er sejlet ud af Mauretaniens fiskerizone.

5. Funktionsfejl i kommunikationssystemet

5.1. Mauretanien er ansvarlig for, at dets elektroniske udstyr er kompatibelt med det elektroniske udstyr, som flagstatens FOC anvender. Mauretanien giver hurtigst muligt Den Europæiske Union meddelelse om eventuelle funktionsfejl i forbindelse med fremsendelse og modtagelse af positionsmeldinger med henblik på snarest muligt at få løst det pågældende tekniske problem. Eventuelle tvister forelægges for Den Blandede Komité.

5.2. Fartøjsføreren betragtes som ansvarlig for enhver påvist manipulation af fartøjets FOS med henblik på at forstyrre systemets drift eller forfalske positionsmeldinger. Enhver overtrædelse giver anledning til sanktioner i henhold til protokollen.

6. Ændring af positionsmeldingshyppighed

6.1. Ved begrundet mistanke om overtrædelse kan Mauretanien sende en anmodning til flagstatens FOC med kopi til Den Europæiske Union om at reducere positionsmeldingsintervallet for et fartøj til intervaller på tredive minutter i en vis undersøgelsesperiode. Mauretanien sender bevismaterialet til flagstatens FOC og til Den Europæiske Union. Flagstatens FOC sender hurtigst muligt positionsmeldingerne efter den nye hyppighed til Mauretanien.

6.2. Når den pågældende undersøgelsesperiode er afsluttet, underretter Mauretanien flagstatens FOC og Den Europæiske Union om en eventuel opfølgning.

KAPITEL IX

PÅMØNSTRING AF MAURETANSKE SØMÆND

1. Det foreskrevne antal mauretanske sømænd, der skal påmønstres

1.1. Ejeren af fiskerfartøjet påmønstrer mauretanske sømænd til at arbejde om bord på sit EU-fiskerfartøj som besætningsmedlemmer i den periode, fartøjet fisker i Mauretaniens fiskerizone.

1.2. Ministeriet opstiller og fører i overensstemmelse med internationale normer en liste med et tilstrækkeligt antal mauretanske sømænd, der har den krævede uddannelse, erfaring og egnethed, ud fra hvilken ejerne af Den Europæiske Unions fiskerfartøjer frit vælger de sømænd, der skal påmønstres til at arbejde om bord på deres fartøjer i henhold til nr. 1.1. Denne liste meddeles rederierne, Den Europæiske Union og flagmedlemsstaterne.

1.3. Minimumsantallet af mauretanske sømænd, der i henhold til nr. 1.1 og 1.2 skal påmønstres, er: a) for notfartøjer til tunfiskeri, én sømand pr. fartøj b) for stangfiskerfartøjer til tunfiskeri, tre sømænd pr. fartøj c) for rejefiskerfartøjer og fartøjer, der fisker efter demersale arter, 60 % af besætningen rundet ned til nærmeste hele tal, eksklusive officerer, som ikke er medtaget på denne liste d) for alle trawlere til pelagisk fiskeri, 60 % af bemandingen, der udfører produktionsrelaterede funktioner (produktionsanlæg, pakning og frysning), som anført i fartøjets besætningsplan, som er behørigt påtegnet af flagstagens kompetente myndigheder.

1.4. Hvis ejeren af fiskerfartøjet påmønstrer mauretanske officerselever, trækkes dette antal fra minimumsantallet af mauretanske sømænd, som foreskrives i henhold til nr. 1.3.

1.5. Ejeren af et fiskerfartøj omhandlet i nr. 1.3, litra d), kan gøre brug af det foreskrevne antal mauretanske sømænd inden for rammerne af et dokumenteret og planlagt rotationssystem om bord/på land, som gør det muligt for ham at forvalte sit fiskerfartøj på en ansvarlig og effektiv måde og under overholdelse af foranstaltninger vedtaget af flagstaten i henhold til dens nationale lovgivning og i overensstemmelse med EU-lovgivningen.

1.6. Fartøjsføreren fører en fortegnelse over de sømænd, der arbejder om bord på fartøjet, idet der opstilles en besætningsliste, som behørigt påtegnes af fartøjsføreren eller af eventuelle andre personer, som er bemyndiget hertil af fartøjsføreren. Besætningslisten ajourføres og omfatter som minimum følgende detaljerede oplysninger om hver sømand: a) grad eller funktion b) nationalitet c) fødselsdato og fødested d) identitetsdokumentets type og nummer.

1.7. Kontrollen af overholdelsen af de krav, der er anført i nr. 1, omfatter EU-fiskerfartøjets besætningsliste på inspektionstidspunktet, således som den er udfærdiget og påtegnet af fartøjsføreren eller af eventuelle andre personer, der er bemyndiget hertil af fartøjsføreren.

2. Betingelser for adgang for mauretanske sømænd til Den Europæiske Unions fiskerfartøjer

2.1. Ministeriet sørger for, at den i nr. 1.2 omhandlede liste omfatter detaljerede oplysninger om hver sømand, herunder som minimum efternavn og fornavn, fødselsdato, fødested, kvalifikationer og dokumenter vedrørende vedkommendes fiskerstatus og erfaring.

2.2. Ministeriet sørger for, at hver sømand, som er opført på den i nr. 1.2 omhandlede liste som minimum opfylder følgende betingelser: sømanden a) er fortrolig med den grundlæggende terminologi om sikkerhed på et af følgende arbejdssprog: fransk, spansk eller engelsk b) er i besiddelse af et gyldigt mauretansk pas c) er i besiddelse af en gyldig søfartsbog eller et tilsvarende dokument d) er indehaver og i besiddelse af et gyldigt certifikat, som attesterer, at han har gennemført en grunduddannelse i sikkerhed til søs for besætninger på fiskerfartøjer i overensstemmelse med gældende internationale normer e) er i besiddelse af en gyldig helbredsattest, som attesterer, at han erklæres egnet til at varetage funktioner på et fiskerfartøj, at han ikke lider af en smitsom sygdom, og at han ikke lider af helbredsvanskeligheder, som kan bringe sikkerheden og sundheden for de øvrige personer om bord i fare helbredsundersøgelsen skal foregå i overensstemmelse med gældende internationale normer og omfatter røntgenundersøgelse med henblik på opsporing af tuberkulose f) er i besiddelse af dokumentation, der kan indføjes i den søfartsbog eller det dokument, der er omhandlet i nr. 2.2, litra c), hvori det detaljeret er beskrevet, hvilke kompetencer, han har erhvervet, navnet på og typen af hvert fiskerfartøj, han har arbejdet på, hans rang eller funktion om bord, og hvor lang tid han var i tjeneste g) er i besiddelse af et behørigt underskrevet originaleksemplar af en ansættelseskontrakt for sømænd h) er i besiddelse af alle andre dokumenter, som kræves af fiskerfartøjets flagstat eller fiskerfartøjets ejer.

2.3. Alle de dokumenter, der er henvist til i nr. 2.2, litra c)-litra h), udstedes på det eller de officielle sprog i Den Islamiske Republik eller i udstedelseslandet, og ledsages af en engelsk oversættelse.

2.4. I overensstemmelse med gældende internationale normer anses alle de dokumenter, der er henvist til i nr. 2.2, litra c)-litra h), kun som gyldige, hvis de er i fuld overensstemmelse med bestemmelserne i nr. 2.3, er behørigt underskrevet, stadig er gyldige på påmønstringstidspunktet, og hvis fiskerfartøjets flagstat garanterer, at uddannelsen eller den eksamen, for hvilket dokumentet er udstedt, er i fuld overensstemmelse med de krav, som er fastsat af flagstaten. Med henblik herpå giver Mauretanien de tjenestemænd, som er udpeget af flagstaten, tilladelse til at udføre de fornødne evalueringer og undersøgelser på sit område. I overensstemmelse med princippet om loyalt samarbejde samarbejder Den Europæiske Unions medlemsstater indbyrdes med henblik på udførelsen af de opgaver, som følger af dette stykke, med henblik på at lette den administrative byrde for Den Islamiske Republik Mauretanien.

2.5. De mauretanske sømænd fremlægger for fartøjsføreren på dennes anmodning de dokumenter, som er nævnt i nr. 2.2, med henblik på kontrol. Fartøjsføreren kan opbevare kopier af ovennævnte dokumenter til administrative formål.

2.6. Ejeren af fiskerfartøjet eller fartøjsføreren, der handler på dennes vegne, kan afvise tilladelsen til at påmønstre en mauretansk sømand på fartøjet, hvis sidstnævnte ikke opfylder de krav, der er fastsat i nr. 2.2-2.4.

3. Grundlæggende principper og rettigheder på arbejdspladsen

3.1. De mauretanske sømænd, som er påmønstret til at arbejde om bord Den Europæiske Unions fiskerfartøjer, deres repræsentanter og de pågældende fartøjers redere behandles i overensstemmelse med den lovgivning, der gælder på området til gennemførelsen af Den Internationale Arbejdsorganisation ILO's otte centrale konventioner, som i henhold til ILO's erklæring fra 1998 om grundlæggende principper og rettigheder på arbejdet, skal fremmes og gennemføres af dets medlemmer. Disse konventioner vedrører foreningsfrihed og faktisk anerkendelse af ret til kollektive forhandlinger, afskaffelse af alle former for tvangs- eller pligtarbejde, reel afskaffelse af børnearbejde og ikke-forskelsbehandling, hvad angår beskæftigelse og erhverv.

3.2. De mauretanske sømænd, som er påmønstret EU-fiskerfartøjer, nyder beskyttelse i kraft af en skriftlig ansættelseskontrakt, der opstilles i overensstemmelse med gældende ret og kollektive overenskomster og nøje regulerer arbejds- og levevilkår om bord.

4. Midlertidig tilladelse til påmønstring af et lavere antal mauretanske sømænd om bord

4.1. Den Europæiske Unions fiskerfartøjer kan have et lavere antal mauretanske sømænd om bord end det antal, der foreskrives i nr. 1, straks efter, at de har informeret de kompetente myndigheder i påmønstringshavnen, såfremt: a) de mauretanske myndigheder ikke har stillet den i nr. 1.2 foreskrevne liste til rådighed for rederen eller dennes repræsentant ved hyringen af sømænd b) der på den i nr. 1.2 foreskrevne liste ikke er et tilstrækkeligt antal mauretanske sømænd med den krævede uddannelse, erfaring og egnethed c) en eller flere mauretanske sømænd, som er mødt rettidigt frem til, er afvist af ejeren af fartøjet eller fartøjsføreren på hans vegne, i henhold til nr. 2.6 d) en eller flere mauretanske sømænd, som er påmønstret til at arbejde om bord på fiskerfartøjet, ikke møder op på det meddelte tidspunkt for fartøjets afgang. Den kompetente myndighed i afskibningshavnen underretter straks den mauretanske kystvagt og den regionale fiskeriforvaltning herom og sender straks et eksemplar af denne meddelelse til fartøjets reder eller til repræsentanten, der handler på dennes vegne.

4.2. Hvis en mauretansk sømand, som er påmønstret til at arbejde om bord på et EU-fiskerfartøj, skal bringes på land, mens fartøjet sejler ud i Mauretanske fiskerizone, af en eller flere af de grunde, der giver ham ret til hjemsendelse, kan fartøjet fortsætte eller genoptage sin fangstrejse uden at erstatte den pågældende sømand med en anden mauretansk sømand.

4.3. Med henblik på anvendelse af nr. 4.1 til og med 4.2 anses mauretanske sømænd, som forbliver i land inden for rammerne af et dokumenteret og planlagt rotationssystem om bord/på land som omhandlet i nr. 1.6, for at befinde sig om bord, såfremt deres undertegnede ansættelseskontrakter forefindes om bord på fartøjet.

5. Straffe og bøder ved manglende overholdelse af minimumsantallet af mauretanske sømænd om bord af andre grunde

5.1. Hvis ejeren af et fiskerfartøj ikke påmønstrer det antal mauretanske sømænd, der foreskrives i henhold til nr. 1, af anden grund, end den, der er nævnt i nr. 4, har fiskerfartøjets reder pligt til at betale et fast beløb på 20 EUR pr. mauretansk sømand for hver fiskedag i Mauretaniens fiskerizone uden det krævede antal mauretanske sømænd om bord.

5.2. Rederen for fiskerifartøjet modtager fra ministeriet en regning på den i henhold til nr. 5.1 pålagte bøde, hvis størrelse beregnes efter det faktiske antal fiskedage og ikke efter licensens gyldighedsperiode.

5.3. Fiskerfartøjets ejer eller repræsentanten, der handler på dennes vegne, betaler regningen omhandle